text:
KRALENDIJK – Minister Ronald Plasterk di Relashonnan den Reino ta haña e kantidat di kambio den gobièrnu di Boneiru un prekupashon. E falta di kontinuidat ta nifiká ku lo no bini un laso di konfiansa ku e ministerionan i Den Haag, asina el a bisa na su bishita di despedida na e isla. “E kambionan masha rápido mes, ku hende nobo kada seis luna, no ta fasilitá e koperashon.
Lista di kos di hasi
Diputado Nina den Heyer ku djamars mester a entregá su retiro, entretantu a siña ta kon e kos ta bai, segun palabranan di Plasterk. “El a dunami un lista di tópiko ku mester trese dilanti na e ministerionan. Asina e sistema ta traha. Esnan ku ta pará meimei den e situashon lokal si sa di haña e kaminda pa gobièrnu na Den Haag.
Progreso
E minister gustosamente a enfatisá e progreso di e último añanan. “Dies aña pasá mi a yega Boneiru komo minister di Enseñansa i mi a bishitá e skolnan. Nan no tabata masha bon pará i awor tin skol moderno i bunita. Esaki ta konta tambe pa kuido i hopi otro tópiko. Pero falta hopi ainda, nos no ta kla.”
Durante e último kambionan di koalishon na Boneiru integridat a hunga un papel importante. E minister no ke ta spesífiko den esaki. E ta papia algun palabra general si: “Si bo kuminsá kada debate polítiko ku un diskushon tokante integridat di e otro persona bo no ta bin kla. Naturalmente integridat ta masha importante, pero lo ta bon tambe pa diskutí tokante e diferenshanan di opinion polítiko i papia tokante kontenido. E diskushon tokante integridat no mester bira un instrumento polítiko.” Plasterk a enfatisá ku integridat ta e kuminsamentu di bon gobernashon. “Bo mester sirbi e interes general i no bo interesnan personal.”
Manifestashon
A probechá di e bishita di Plasterk pa tene un manifestashon di bonerianu malkontentu. Tabatin tiki hende, mas o ménos 100. Polis a konsehá Plasterk pa no sali pa risibí un petishon. “E ker a sali bini si, pero nos mes hendenan a par’é”, Nochi Willem, lider di e akshon, a bisa e demonstrantenan.
Pobresa
Na Boneiru añanan largu kaba ta mustra riba Hulanda ora ta trata di pobresa, pero tambe ta tene Den Haag responsabel pa e kamindanan malu. Nunka e plaka ku a primintí no a yega, e mandatarionan ta bisa. No ta bèrdat, segun Plasterk. “Tres aña pasá nos a pone 9 mion disponibel. Simplemente nada no ta sosodé.” Aparentemente un Kolegio Ehekutivo anterior a asigná e plaka pa mehorá e haf. “Esaki por ta un desishon legítimo”, segun e mandatario. “Pero e ora ei bo no mester bisa ku Hulanda no a duna plaka pa drecha e kamindanan. E plannan tei i lo ta bon pa kuminsá traha ku nan. A pone e medionan ei disponibel pa hasi esaki.”


c: text/html

text:
KOMUNIKADO DI KUERPO POLISIAL KÒRSOU Detenshon relashoná ku estafa. ( Zenovia Leito kaso di importashon di outonan foi Japon)
KOMUNIKADO DI KUERPO POLISIAL KÒRSOU
236 / 2017
6 yüli 2017
Detenshon relashoná ku estafa.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 5 di yüli 2017, alrededor di 10.45 or di mainta, polis a detené e dama, Z.E.R.L.
nasé na Kòrsou di 27 aña di edat, na Warda di Reshèrshi Rio Canario.
Detenshon ta relashoná ku un kantidat di keho ku klientenan a hasi di estafa (pa asuntu di
bestèl vehíkulo for di eksterior) i falsifikashon di dokumentu kontra di e dama sospechoso ariba menshoná.
A presentá e sospechoso dilanti un fiskal ouksiliar ku a ordená su enkarselashon pendiente
pa mas investigashon.

robotstxt: allowed

filter: keep


text:
Den e temporada di gobernacion di Gabinete Mike Eman II a bin ta renobando y trahando scolnan pa asina nos alumnonan por wordo educa den un lugar mas confortable y adecua. Esaki ta di aplaudi pero loke si mi a bin ta nota cu no ta percura pa e scolnan tin lugarnan, gimnasio adecua pa asina nos hubentud por beneficia di deporte ya desde nan infancia. Nos ta dilanti un epidemia di obesidad y diabetis cu lo bay afecta nos poblacion den tur area. Banda cu famianan lo bay sufri cu malesanan cronico cu lo corta e calidad y tempo di bida. Banda di esaki nos costo di cuido lo bay subi alarmantemente. Nos lachinan di lesenaar den oficina ta yena cu estudionan, analisis y datonan cu ta confirma esaki. Mi ta puntra pakico no a tuma e problema aki na raiz. A pega portanan bunita pero sin scharnier. Nos scolnan a mehora structuralmente pero no a incorpora deporte, mihor dicho facilidadnan moderno na unda deporte y movecion por bira central den nan curiculo pa asina atende e epidemia aki na e raiz. Pesey mester revisa nos maneho di deporte escolar, mester pone scharnier na e portanan y percura cu tur scol, tanto basico como secundario tin nan propio facilidad di deporte of den un distancia cortico . Nos ta sinta den airco maneha nos pais pero ta nenga nos hubentud e derecho basico di movecion y ta laga nan riba veldnan cayente den solo y inadecua sin facilidad sanitario luga pa cambia of simplemente un water cooler. Scolnan manera e.o. St.Michael School, John Wesley College , Koningin Reina Beatrix School, EPI, Ceque College Mavo no tin facilidad deportivo.
Ta mescos cu e programa “bo bario”, otro porta bunita pega sin scharnier. Den varios compleho di FCCA nan ta wordo traha pero no ta percura cu tin un maneho di e facilidadnan aki. Minister President ta cana y kier sinti e dolor di e pueblo. Bo sa cu e dolor den e lugarnan aki hopi biaha ta simplemente no tin e recurso pa sikiera cumpra un sapato di voetbal pa asina usa e veldnan aki di yerba artificial. Mi a drenta casnan na unda no tin ni suficiente pa come, awa y luz corta pero un tereno di bala nobies nobies. Instructornan ta contami cu muchanan ta bin pia abou pasobra no tin pa sapato. Con nos ta bay motiva nos hubentud den e sectornan aki di menos recurso, ta bay percura pa tin material, guia y maneho den e facilidadnan aki? Lo encarga minister di deporte, IBISA of federacionnan pa maneha y envolvi nos hobennan? Ta sigui pega portanan bunita den “bo bario y scolnan” cu despues nan lo basha abou atrobe pasobra no tin schanier y ta warda te aki 4 aña pa lanta nan bek, verf nan, haci reunion politico pa asina laga nan cay atrobe. Falta di maneho deportivo ta un crimen riba nos hubentud, cada aña cu pasa y nan no ta envolvi cu deporte organisa, ta un aña mas cu nan salud y nan integracion social ta bay atras. Ta un aña mas cu nos ta perdiendo nan. Anto nos ta hunga politica cu nos Tesoro , nos hubentud pegando porta sin scharnier!!!
Vision di POR 2017-2021 pa cu deporte na scol lo haya un papel mas prominente den e programa di scolnan kleuter, básico y secundario y nos barionan.


text:
Historia y cultura ta un yabi pa desaroyo sostenibel di un pais. Ultimo añanan nos a mira un tendencia peligroso pa cambia historia di nos pais, specialmente pa cu e lucha pa nos Status Aparte. Gobierno di MEP lo institui un Comision Nacional cu amplio representacion pa publica e historia real riba base cientifico, cu lo wordo incorpora den curiculo na nos scolnan.
Tur pais desaroya y mayoria pais cu tin turismo como un di su pilarnan principal di economia, tin un plan nacional di cultura bon stipula. Aruba tambe tin su plan nacional di cultura desde 2006 caba, yama ‘Integraal cultuurbeleidsplan’. MEP lo sigui implementa nos plan nacional di cultura manera tabata e caso te cu 2009.
Nos meta ta pa hobennan haya oportunidad pa participa gratis riba un escala grandi na actividadnan cultural, pa asina desaroya nan habilidad y talento riba tereno di arte y cultura. Y pa asina logra un pueblo feliz cu tin un satisfaccion grandi di sa kico ta nos identidad, nos idioma, nos cultura y nos historia.
PROPOSICION pa eleva e calidad y desaroyo di nos producto cultural
- Promove actividadnan cultural den tur skina di Aruba pa conscientisa nos pueblo cu nos cultura y identidad ta primordial, pa nos kere den nos mes y pa nos por sigui progresa como hende.
- Tene cuenta cu nos comunidad multicultural y duna oportunidad pa cera conoci tambe cu e cultura di e diferente paisnan cu un representacion na Aruba.
- Envolve henter nos comunidad multicultural, pa participacion di hoben y adulto den e proceso di cultura, sin importa nacionalidad y duna instancianan cu tin e tarea y responsabilidad pa desaroyo di cultura, un sosten financiero relevante, pa yuda implementa e maneho cultural di Aruba.
- Instala un Conseho di Cultura (Raad van Cultuur) cu mester revisa implementacion di e maneho cultural y duna feedback na Ministro di Cultura, Departamento di Cultura y directiva di organisacionnan gubernamental y no-gubernamental.
- Stimula instancianan cultural (e.o. museonan, parke nacional etc.), artista y artesanonan pa alcansa un producto cultural-turistico a base di identidad propio y cu un calidad di produccion na nivel internacional.
- Planea y ehecuta mas investigacion riba tereno di cultura pa por mehora e calidad y e producto cultural.
- Duna atencion na e Dianan Internacional riba tereno di Cultura y Naturalesa, y pone mas enfasis na nos fiestanan cultural nacional, cuminsando na scol.
- Introduci den e centronan di bario, un sistema di actividadnan cultural cu guia special pa hoben, tambe pa tin espacio pa artistanan cu experiencia y expertonan local, regional y internacional traha cu hobennan den proyectonan despues di scol, manera e proyectonan Arte di Palabra y Gang di Arte.
- Garantisa continuacion di iniciativanan particular, por ehempel Festival di Dande, Festival di Himno y Bandera, Fiesta di San Juan Dera Gay etc.
- Amplia e sosten profesional dirigi mas riba e necesidad di nos Centronan di Bario, Clubnan den bario y otro grupo y instancianan cultural.
- Introduccion di dianan di districto, a base di un estudio pa fiha e fecha conmemorativo pa cada districto, y lo wordo celebra cu actividadnan recreativo popular y cu manifestacion cultural.
- Institui un Comision Nacional cu amplio representacion pa publica e historia di pais Aruba, specialmente e lucha pa nos Status Aparte, riba base cientifico, cu lo wordo
incorpora den curiculo na nos scolnan.
“Historia y cultura ta un yabi pa desaroyo sostenibel di un pais. MEP lo sigui implementa nos Plan Nacional di Cultura”.
22 september, duna nos bo voto di sosten pa asina hunto nos logra e satisfaccion grandi di tin nos identidad, nos idioma, nos cultura y nos historia.


text:
Tourism Corporation Bonaire (TCB) huntu ku su partnernan Entidat Públiko di Boneiru (OLB), BONHATA, Bonaire International Airport (BIA), i Havenmeester a organisá un rueda di prensa pa informá tokante di e prestashon i desaroyonan di e industria di turismo den e promé temporadanan i pa e temporada di wenter benidero 2021/2022. Algu notabel ku a tuma luga durante di e rueda di prensa ta e anunsio di Diputado di Turismo, sr. Hennyson Thielman, ku gobièrnu a proponé un subida di 3 mion dòler na e presupuesto di TCB pa 2022.
Komo parti di e Plan di Rekuperashon di Turismo, e sektor públiko i sektor privá a inisiá awe un rueda di prensa konhunto, kual lo tuma lugá kada 3 luna, ku e ophetivo pa promové e kolaborashon entre sektornan i pa informá nos komunidat di e desaroyonan den e industria di turismo.
Sr. Hennyson Thielman a komparti e vishon di e industria di turismo pa Boneiru ku ta enfoká riba ‘Inclusive Tourism growth’ i e esfuersonan di rekuperashon post e krisis di COVID. OLB tin un vishon klave pa loke ta trata desaroyo di servisio aério, krusero, i implementashon di e Plan di Rekuperashon di Turismo. Mas aleu, a duna informashon aktual riba e desaroyonan manera e ‘Tourism Entry Tax’, fondo adishonal pa esfuersonan di turismo i invershon den e desaroyo di produkto por ehèmpel proyekto pa mehora bichnan.
TCB su CEO, sr. Miles Mercera a komentá su eksperensia di promé 100 dianan den ofisina i prioridatnan di TCB en konekshon ku e plan di Rekuperashon di Turismo. Varios inisiativa i proyektonan a tuma luga. Sr. Mercera tambe a komparti vishon di TCB i proyektonan realisá pa logra e definishon di “Inclusive tourism’’ i e esfuersonan di inkorporá e herensia, e hendenan i kultura den nos ofresimiento di turismo. Ademas, TCB ta duna un splikashon na reposishoná
Boneiru, e proseso i planiamentu. Koleborashon di stakeholder ta un focus importante pa TCB ku lo kuminsa ku e promé ‘Bonaire Tourism Summit’ ku lo tuma lugá riba dia Mundial di Turismo riba 27 di sèptèmber 2021. Ademas, TCB su invershon den ultimo lunanan ta basá riba kolekshon i analisashon di datonan manera, e averahe di dia ku un turista ta plania su bishita pa Boneiru for di Hulanda i Merka, i tambe e averahe di dia ku un turista ta keda na Boneiru. Pa e merkado hulandes, e averahe di dia ku un turista ta plania su bishita pa Boneiru ta 69 dia, i e averahe di dia ku e ta keda na Boneiru ta 20.4 anochi, kual mas ku 50 porshento ta keda 14 anochi. Pa e merkado merikano, e averahe di dia ku un turista ta plania su bishita pa Boneiru ta 130 dia, i e averahe di dia ku e ta keda na Boneiru ta 10.8 anochi, kual mas ku 50 porshento ta keda entre 4 pa 7 anochi.
Veroesjka de Windt, CEO di BONHATA a komparti informashon aktual riba okupashon di akomodashonnan den luna di ÿuli i ougùstùs 2021 i e pronóstiko pa e lunanan benidero. Den luna di yüli a yega alrededor di 70 porshento, i ougùstùs alrededor di 75 porshento. Kompará esaki ku ÿuli i ougùstùs di 2020, kual tabata 20-25 porshento, ta un subida signifikante. BONHATA ta mira un rekuperashon fuerte post-Covid i lo sigui koleborá, inverti huntu ku TCB i otro partnernan.
Onno de Jong, CEO di BIA a duna un bista di e kantidat di pasaheronan ku a yega Boneiru entre yanüari-ougùstùs 2021 ku detaye di unda nan ta bini. Boneiru a risibí un total di 191.163 bishitante via avion entre yanüari-ougùstùs 2021 ku un total di 5.248 buelo yegando na Bonaire International Airport. Mayoria di nos bishitantenan a bini for di Amsterdam (114.681 pasahero), Kòrsou (40.990 pasahero), Atlanta (6.614 pasahero), Miami (5.814 pasahero), i Aruba (4.129 pasahero).
Havenmeester sr. Gunther Flanegin a komparti e sifranan di e barku kruseronan plania pa e proksimo temporada i e protokòlnan ku tin di COVID. Pa luna di sèptèmber tin 2 barku plania, pa òktober tin 4 barku plania, i novèmber tin un total di 22 barku krusero plania.
TCB den kolaborashon ku stakeholders lo sigui informá nos komunidat kada 3 luna tokante desaroyonan, oportunidatnan i retonan den e industria di turismo.
Interesá pa sigui (virtual) nos plannan pa futuro di turismo?
Pa djòin e Bonaire Tourism Summit like nos página di Facebook lokal: ‘Tourism Corporation Bonaire’.


text:
ORANJESTAD – Awe mainta den sala di Corte, via video conference, Hues a condena un mucha pa a hinca un homber mata riba e anochi di 31 December 2020 pa 1 Januari 2021. E mucha M.(16), tempo di e lamentable incidente, tabatin 15 aña.
Aruba Native por a compronde cu Hues ta haya legalmente proba cu M. a hinca e homber difunto Ras cu un cuchiu den pecho cu consecuencia cu el a fayece. Hues a bisa cu investigacion ta mustra cu e hinca a perfora Ras su curazon cu a causa su morto.
DEFENSA PROPIO?
Hues a duna su opinion riba loke M. a bisa cu el a actua den defensa propio pa defende su mama y su ruman muher chikito. Na opinion di Hues, si mira declaracion di M. su mama y tio y otronnan presente, no por mira cu M. mester a defende su mes. Si ta asina cu mama di M. y Ras tabatin un discusion. Esnan presente no a mira esaki como un menaza. E tio di M. a intermedia y a calma e discusion un poco y Ras tabata bayendo bek pa su auto ora cu el a wordo hinca door di M. Hues tambe a mustra cu mama di M. a declara na Polis cu e no tabata sinti su mes menaza door di Ras. Hues a conclui cu tur esaki no ta mustra cu M. mester a defende su mes pues no por papia di defensa propio.
CASTIGO HUBENIL
Hues a bisa cu pa cu e castigo, el a tene cuenta cu e edad hoben di M. y cu M. tabata pensa cu e tabata defende su mes. Hues ta haya M. culpable di a mata un persona y esey ta castigabel. Hues tambe a tene cuenta cu e tempo ey M. tabatin 15 aña. Segun e ley penal di Aruba, si e mucha no tin 16 aña, no por duna castigo mas cu 12 luna. Ley ta mustra cu un mucha bou di 16 aña, no ta compronde kico el a haci.
Hues a sigui bisa cu e ta tene cuenta cu e raport di Reclasering y e raport di psycologo cualnan a wordo trata den Corte tambe. Reclasering ta conseha, cu mirando cu Aruba no tin instituto hudicial pa hubentud, pa asina obliga e mucha cu e mester haya guia. Hues ta haya esaki lamentable, pasobra tanto Reclasering como psycologo ta haya cu M. mester ayudo. Nan ta mira cu e chens ta grandi, cu si M. no haya e guia necesario, e lo bolbe haci algo mesun cos.
Ta asina cu Fiscal a exigi 12 luna di castigo y guia obligatorio condicional. Hues a splica cu e ley penal di Aruba ta mustra cu un castigo obligatorio pa sigui tratamento no por ta condicional manera si ta e caso na Hulanda.
Hues a bisa cu e lo duna un parti di e castigo hubenil condicional pa asina crea e posibilidad pa guia M. Hues a condena M. na e castigo maximo di 12 luna di prison, di cual 4 luna ta condicional cu 2 aña prueba. Na e tempo di prueba, Hues a pone e condicion special, cu M. ta cay bou guia di Reclasering. Tambe cu si Reclasering haya cu M. mester sigui guia di psycologo y un guia pa regla agresividad. Hues a aproba e demanda di daño di famia di Ras cu ta 5200 florin, pa e gastonan di entiero.


text:
Willemstad, 5 di Yüni 2021 – Curaçao Medical Center manera ta konosí kaba ta bezig ku e akreditashon internashonal di JCI. Resiklahe ta un parti importante di e trayekto aki. Den kuadro di dia internashonal di medio ambiente, CMC huntu ku Ronald McDonald House Charities (RMHC) a organisá seshonnan di informashon resiklahe pa e departamentu di limpiesa di CMC. Durante di e seshonnan di informashon aki Sabine Berendse di e kompania di resiklahe Green Phenix a duna un presentashon pa konsientisá e empleadonan riba e tereno di resiklahe, informá nan e importansia pa forma parti di e proyekto i tambe kiko CMC kier logra ku e proyekto aki. Kada un di e empleadonan di e departamentu di limpiesa i boluntarionan di RMHC ta fungi komo un embahador pa proyekto aki ku e intenshon di sigui plama e informashon i konosementu serka e sobra empleadonan pa huntu nos kontribuí na e bienestar di nos ekonomia i tambe na e bienestar di CMC.
E parti mas bunita di e proyekto aki ta ku tur e plèstik di CMC ku wòrdu kolektá ta wòrdu resiklá i usá pa traha produktonan di uso den CMC mes. Algun ehèmpel di esakinan ta sèt di stul pa e muchanan den e departamentu di mucha, banki i mesa pa pone den ‘healing garden’ etc. Danki na RMHC pa forma parti di e proyekto aki i duna su aporte tambe dor di sòru pa e kònteinernan di sushi di resiklahe ku nos a risibí di Coca Cola. Esaki ta djis e komienso di un bunita proyekto kaminda henter e famia di CMC lo forma parti di dje i tambe yuda nos medio ambiente i ekonomia dor di aportá na proyektonan di resiklahe. Nos kier hasi un yamada na tur bishitante di hòspital pa yuda nos ku e proyekto i tira tur plèstik i bleki di aluminio den e kònteinernan kòrá den Atrium ku ta spesífikamente pa kolektá materialnan pa resiklá.


text:
ORANJESTAD – E echo ku Rijksrecherche a konkluí ku Mitch Henriquez a fayesé pa motibu di violensia di polis i ku kisas lo pèrsiguí e polisnan envolví, pa polítikonan arubano no ta sufisiente. Tantu e partido di gobièrnu AVP komo e partido di oposishon MEP ke pa moderá violensia di polis.
“Mi pensamentunan ta serka su mama Maria, su yunan i su ruman muhénan”. Lider di MEP Evelyn Wever-Croes ta bisa. “Mester ta masha teribel pa lesa ta kon a mat’é.”
Mester husga e perpetradónan mas pronto posibel, Wever-Croes ta haña. “Ta solamente ora esaki ta tras di lomba por tin un sierto konklushon den e kaso aki, espesialmente pa e famia. Lo mi pidi mi koleganan parlamentario na Hulanda pa sigui pone preshon. Hustisia na Hulanda mester siña di esaki, pa limitá violensia di polis sin tin nodi na un mínimo. Esei lo ta un bunita herensia di Mitch.”
Prohibishon di klèm di garganta
Miembro di frakshon di AVP Desiree Da Sousa-Croes ta bisa ku el a fèrwagt e konklushonnan mirando e potrètnan, sinenan i relatonan despues di morto di Henriquez. Tòg su frakshon ta di shòk pa e seriedat di e maltratonan. “Ta espesialmente tristu ku ta un chansa a kousa un morto asina violente. Nos lo sigui e proseso penal. Nos ta konta ku lo trata Mitch su famia ku rèspèt i ku lo trata e defuntu ku dignidat. Pero mas ku tur kos ku lo siña algu di Mitch su morto. Ku entre otro lo taha uso di e asina yamá ‘nekklem’, un manera di choka, i ku e manera di hasi di polis, den pasado tambe, lo haña un investigashon intensivo.
Segun Da Sousa-Croes e minister arubano di hustisia Dowers mester aportá serka su kolega hulandes Ard van der Steur pa bini un prohibishon riba uso di ‘nekklem’ ora arestá hende. “Esei ta e uniko ku koutelosamente nos por hasi aki”
Konsekuensha
Lider di frakshon di AVP René Herdé: “Ta trata di e echo ku den e estado di derecho ta apliká e reglanan den tur situshon komparabel i ku kada siudadano – den tur pais den Reino – ta sigur ku su seguridat ta garantisá. Si esaki no ta e kaso e konsekuenshanan mester ta konosí delantá, pa e agresornan tambe. Ta esaki ta nos punto di bista. I ta esaki nos lo eksihí den e kaso aki.”
Outor Ariën Rasmijn


text:
Vacatura ICT Medewerker
Banco di Seguro Social Aruba SVb ta un organisacion cual ta sigura tur ciudadano di Aruba pa perdida di entrada. Nos 70.000+ clientenan tin derecho riba un servicio facil, rapido y excelente. Un di nos metanan principal ta pa digitalisa tur servicio di SVb den e proximo añanan. Nos ta colabora cu partnernan nacional y internacional pa sigui e caminda aki y asina yega na un servicio sigur, rapido y facil pa nos clientenan.
Nos team di ICT ta duna servicio na henter SVb y na nos partnernan. Ideanan di inovacion, eficiencia y progreso ta ser cultiva diariamente na SVb pa hiba nos mes y nos organisacion pa dilanti.
Pa logra e metanan aki nos ta buscando e siguiente candidato pa join nos team di ICT:
ICT Medewerker Systeem- en Applicatie beheerder
Responsabilidadnan entre otro ta:
• Control riba funcionamento corecto di aplicacionnan, datafiles y sistemanan di datamanagement, investigacion riba fayonan tecnico y posibel solucion.
• Supervision di uzo corecto y eficiente riba tur sistema di ICT, ademas señala y raporta puntonan di atencion.
• Salvaguardia e infrastructura di ICT pa carga su peso y haci proposicion pa ahusta e capacidad a base di pronosticacion di uzo.
• Soluciona posibel problemanan relaciona cu ICT.
• Planifica mantencion y reemplazo di sistemanan di ICT.
Rekisitonan:
• HBO-opleiding di informatica of experiencia similar.
• Conocimento profundo di aplicacion y sistema di databasemanagement di Windows Server 2008R2 (y siguientenan), Windows 7 (y siguientenan), MicrosoftSQL Database, Microsoft Office 2013 (y siguientenan) Citrix XenDesktop Enviroment y VMware Enviroment.
• Por lo menos 3 aña di experiencia cu responsabilidad similar.
• Tin bon dominio di Hulandes, Ingles y Papiamento verbal y por escrito.
• Por traha independiente y den team.
Nos ta ofrece:
Salario conforme e Bezoldigingsregeling Ambtenaren y ta depende di e nivel di educacion y experiencia. Ademas bon condicionnan laboral secundario, entre otro pensioen di APFA.
Solicitacion:
Un carta di motivacion, acompaña pa CV, copia di diploma y certificado por wordo dirigi na director di SVb sr. ir. Edwin M. Jacobs, solamente mediante e-mail na info@svbaruba.org te cu 20 di september 2019.
Pa mas informacion tocante e vacatura por e-mail sr. Johan Vrieswijk (jgjvrieswijk@svbaruba.org) of sr. Gilbert Kelly (gkelly@svbaruba.org).


text:
Dos siman pasa e problema di “Loan Shark” a bini dilanti den nos komunidat i den presentashon di Sr. Tromp di Banko Sentral e tabata tópiko di dia.
Públikamente un petishon públiko a wòrdu hasi na Sr. Tromp di Banko Sentral pa banko nan sera kabes pa mira ki posibilidat tin pa yuda e hende nan mas abou den nos komunidat ku pa motibu ku no tin un posibilidat pa haña un fiansa na un interes mas sosial ta haña nan obligá pa kumpli ku nan obligashon manera kumpra kos nan di skol pa nan yunan ta hinka nan kurpa den obligashon ku na final di dia nan no por kumpli.
E operashon aki di “Loan Shark” tantu na esnan grandi mehor organisá i tambe serka esnan los ta pidi un atenshon riba nivel di Gobièrnu i tambe Parlamentu pa hasi algu na e situashon aki ku ta un molèster grandi den e komunidat.
E komunidat a keda desapuntá ku ningun Parlamentario komo representante di pueblo no a bisa nada ni hasi nada pa e situashon ku ta pèrta den hopi kas di familiar. Si tin un problema grandi den e komunidat aki ta: Kon ta kumpra kos nan pa skol sin hinka nan mes den problema finansiero grandi.
E problema mayor ta: ku un hende ta fia 1500 florin 12 luna a pasa i e a faya di paga un par di bes, e multa ta subi ku ta pasa e kapital 2 biaha i e situashon aki den un komunidat na òrdu mester trese un paro na e situashon nan aki promé e sali for di man.
Un petishon ta bai na Sr. Tromp i tambe na e Parlamentario nan i tambe na Gobièrnu ku tin e nesesidat nan di e pueblo marginá na pechu pa hasi algu na e problema aki di “Loan Shark”
Nos sosiedat ta pidi pa bin ku un sistema struktura kaminda ku tur hende ku no por sali for di nan debe pa pidi yudansa den e sentido ku e fundashon lo guia e persona pa e siña kon por mehor.( Ku otro palabra e persona ta bai bou kuratela pa un tempu)
Di antemano danki pa a lesa e informashon aki,
Edgar gachi Leito, tei. 5231930, fecha: 27-7-2015.


text:
“Si, ami tabata contra e vacuna.
Mi a mira hopi di e videonan y lesa hopi informacion, kisas no tur tabata berdad, pero mi no a worry.
Sinembargo algo cu a pasa a haci cu mi a cambia di opinion.
Mi a mira un amigo di hopi aña haya e virus di Covid, e y su casa.
Nan a lucha hopi duro contra e virus na cas y despues den ICU na Hospital
Su señora a bolbe cas despues di varios siman.
Mi amigo si no a bolbe, e no a sobrevivi e impacto di Covid-19.
Nos a despedi di otro for di un potret riba su caha.
E la laga atras su señora y yiunan cu ya ta basta grandi.
Mi amigo no kier a bay asina trempan, lagando su famia atras, ami tampoco.
Mi a registra pa mi vacuna, pa mi mes ta protehi, pa mi ta un Tio pa e yiunan di mi amigo y un amistad di apoyo pa su casa.
Mi ta bay vacuna y sigui cuida, pa asina mi sigui ta un esposo pa mi casa y un tata ehemplar pa mi yiunan."


text:
KRALENDIJK – E problemátika rondo di buriku na Boneiru ta den un impase. Un kontra investigashon ta bisa ku e burikunan ta salú i bon kuidá. Marina Melis di Donkey Sanctuary Bonaire (DSB) ke un paro dje akusashonnan falsu kontra dje. Di otro banda siudadanonan ta puntra nan mes si gobièrnu ta haña buriku mas importante ku hende.
Flora Molina di Rincon ta haña ku e kuido dje burikunan boneriano no mester bai akosto di e pueblo di Boneiru. Sí gobiernu mester stipulá un maneho realístiko pa atende ku e burikunan, segun Molina. E diskushon tokante e burikunan ta sigui krese. Ainda partidonan den e kuestion aki no a sali afó kiko mester bai sosodé.
Último siman tabatin hopi moveshon den Bestuurscollege. Representante di The Donkey Sanctuary United Kingdom (DSUK) a sinta na mesa serka diputado James Kroon i Marina Melis di akohida di buriku huntu ku oponente di e proyekto di kue buriku, e gruponan di interes ‘Citizens for a Better, Safer and Animal Friendly Bonaire’ i ‘Todd Mission Ranch Wild Burro Protection League’. Kuerpo Públiko Boneiru entre otro a skucha e organisashon di naturalesa Stinapa tambe den e asuntu aki.
Investigashon independiente
Kevin Brown di DSUK huntu ku un kolega dos dia largu a hasi un investigashon independiente na DSB. Nan a eksaminá buriku den naturalesa tambe i tambe nan a papia ku e veterinario ku ta hasi e kastrashonnan. DSUK ta un di e akohidanan di mas grandi di buriku na mundu. E organisashonnan di interes a aserká DSB ku informashon tokante e mal kuido i salu di buriku na Boneiru. P’esei DSUK a disidí pa bishita e akohida di buriku boneriano sin anunsiá i sin sita.
Brown ta refutá e akusashonnan di e organisashonnan di interes. “E burikunan aki na Boneiru ta den bon man. Ta muchu trempan pa bisa ku e buriko boneriano ta di rasa nubio. Te awor ta parse manera no tin diferensha entre e burikunan domestiká aki i e rasa ‘Nubian Ass’. Mester investigá esaki mas aleu. E problema di mas grandi aworaki ta: kiko ta bai hasi ku e buriku bonerianu?”
Rektifikashon
DSUK ta proponé pa tur partido pone nan proposishonnan riba mesa pa yega na un solo plan di enfoke di e problemátika di buriku. Marina Melis a stòp di kapturá i kastra buriku for di dia ku eilandsraad a aseptá un moshon. E ta ranka sali sí pa yuda buriku den problema òf den kaso di aksidente di outo. Despues di e resultadonan di e kontra-investigashon el a pidi e organisashon di interes pa stòp imediatamente ku rumor falsu tokante su persona i DSB. E organisashonnan di interes dilanti di e representantenan di DSUK a deklará di ta dispuesto pa rektifiká.
Turista
Molina ta haña ku e kuido di buriku no por bai a kosto di pueblo. “Gobièrnu mester bini ku un maneho ku turista no por duna e burikunan kuminda mas. Hiba e burikunan un kaminda leu den naturalesa, duna nan awa i kuminda. E burikunan ta siña keda einan. Awor nan ta bini siudat bin buska kuminda.”
Tokante protekshon di buriku Molina ta ta hopi kla: “Bo no por protehá buriku mas mihó ku hende. Awor gobièrnu ke protehá buriku, pero si nan multipliká i kousa aksidente, ken ta paga mi outo? Gobièrnu mester mantené un kantidat fiho di buriku ku mester keda.”
Outor: Belkis Osepa


text:
DIESTRES PERSONA A RISIBÍ NASHONALIDAT HULANDES / DERTIEN INWONERS GENATURALISEERD
DIESTRES PERSONA A RISIBÍ NASHONALIDAT HULANDES
Kralendijk – djaweps un total di diestres persona dilanti di gezaghebber sra. Evelina Betancourt Anthony a hura ò primintí p’asina haña nashonalidat Hulandes. Tabata den sala di pasangrahan sinku persona a huramentá i ocho a hasi promesa p’asina nan por a risibí e dekreto ku nan ta siudadano nan ku pasaporte hulandes.
Gezaghebber den su palabranan a trese dilanti ku awor ku nan tin e pasport Hulandes pa nan keda kumpli ku e deber ku tin den Reino i keda ser orguyoso pa nos Reino.
DERTIEN INWONERS GENATURALISEERD
Kralendijk – Donderdag 25 augustus 2016 heeft een naturalisatie ceremonie plaatsgevonden in de zaal van pasangrahan. Vijf personen hebben hun eed en acht personen hebben hun belofte afgelegd voor de gezaghebber Evelina Betancourt. Hiermee hebben zij formeel de Nederlandse nationaliteit gekregen, inclusief alle rechten en plichten zoals actief en passief kiesrecht en een Nederlands paspoort.
Gezaghebber a trese dilanti den su diskurso ku e pasport Hulandes ta un pasport mundialmente hopi apresiá i ku e suidadano mester ta orguyoso i ku nan sa di tene nan mes na e derechonan i obligashonnan komo Hulandes.


text:
Ministerio di Finansa su ofisinanan ta será pa públiko djarason 18 i djaweps 19 di mart 2020
Ministerio di Finansa su ofisinanan ta será pa públiko djarason 18 i djaweps 19 di mart 2020
Geplaatst op 17 March 2020 dor di Ministerio Finansa
Ministerio di Finansa ta anunsiá ku relashoná ku preparashon
di medidanan di prekoushon pa su personal i klientenan
kontra di Corona Virus (COVID-19), su ofisinanan ta será
djarason 18 i djaweps 19 di mart 2020 na: Pietermaai 4-4A,
Pietermaai 17 i Pietermaai Parking Mall 16 A i 16 B.
Ministerio di Finansa ta pidi koprenshon i kopershon pa
e situashon temporal aki.


text:
Siman pasa nos a tuma nota cu Asociacion di bankeronan di Aruba a tene un conferencia di prensa pa duna informacion relaciona cu e ley di paga belasting riba cambio di moneda stranhero (koersmargevergoeding). Den esaki nan a trece padilanti na pueblo cu niun banco lo no por bai carga cu e gastonan e impuesto riba e tipo di transaccionan aki!
Remarcabel di esaki ta e hecho cu nunca e pueblo consumidor lo mester a bai confronta su mes cu e medida aki. Minister di Finansas a garantisa den e reunion cu a trata e ley aki cu no lo pasa e gastonan pa e pueblo. Fraccion di MEP a hasta traha un mocion cu a wordo acepta unanime pero a resulta cu tawatin ignorancia total di parti minister.
En conexion cu esaki fraccion MEP a manda pidi un reunion publico invitando Minister Bermudez pe bin splica dicon pueblo ta esun saliendo perhudica atrobe cu e ley aki. Nos fraccion ta spera cu e reunion aki por wordo jama pronto pa nos haya mas claridad riba e situacion. Si resulta cu e no lo hasi nada Fraccion di MEP mes lo trece un amienda den ley pa pueblo no wordo castiga mas.


text:
12 DI OCTOBER TIN CONGRESO ARTE DI TARIMA DEN CAS DI CULTURA
Cas di Cultura y Departamento di Cultura Aruba conhuntamente ta celebra 100 aña di servicio cultural pa Aruba. Pa pone atencion riba esaki e instituto culturalnan aki ta organisa tanto cu congreso dia 12 di october y un concierto di gala dia 13 di october.
E congreso di ful dia, esta CONGRESO ARTE DI TARIMA, ta conta cu 11 orado profesional, den diferente ramo di arte, di gerencia pa docente te cu artista, tanto local como internacional, cu lo conta con nan ta anda cu nan ramo di arte y cultura y con esaki ta beneficia nan comunidad, tanto riba e area social, educativo, economico, creativo y comunitario. Mas cu tur cos den nos bida y situacion actual na Aruba, arte por ta un herment poderoso pa haci nos comunidad uno mas sano. Pues e potencial di esaki mester wordo explora y uza. E dia lo tin hopi aliento y lo ta en general un dia agradabel, dunando hopi inspiracion. E ta pa tur persona interesa den arte y cultura, tanto cu ta practica activamente, pasivamente, docentenan, amateur, profesional y esnan trando tambe den e ramonan social.
E CONCIERTO DI GALA dia 13 di oktober lo inclui al rededor di 45 artista y musico local cu ta ancioso pa presenta pa publico den esfera diferente cu custumber. E siere di e concierto ta den man di srta. Imara Thomas, soprano di opera Hulandes cu sanger Arubiano, trahando na Opera House na Dusseldorf. Imara ta gusta combina e genero clasico cu e genero pop, pues por spera un show di dje cu ta hopi varia. Despues di e concierto tin un momento placentero den cura cu un agrupacion musical y DJ.
Cas di Cultura y Departamento di Cultura inmensamente gradicido na UNOCA, Prins Bernhard Cultuurfonds Caribisch Gebied, Vertegenwoordiging van Nederland op Aruba, Elite Productions, Subway, High Performance y Smit& Dorlas pa apoya e evenementonan aki y ta invita Aruba completo, amantenan di arte, cultura, positivismo y inovacion pa presencia e eventonan aki cu a ser formula y organisa cu hopi amor y dedicacion. Registracion (cumpra carchi) ta habri caba via Facebook di e dos instancianan, na Cas di Cultura y na Superfood. Pa mas informacion of registracion via telefon por yama 582-1010.


text:
Posted on October 20, 2021
Despues di 18 luna, durante cual e protocolnan relaciona na e lucha contra COVID-19 a haci dificil yhasta imposibel pa organisa eventonan “face to face”, e division di Caribbean Tourism Organization paEuropa y Reino Uni (CTO Chapter UK & Europe) tabata anfitrion di nan prome evento presencial riba dia23 di september ultimo na Leonardo Hotel […]
Posted on October 19, 2021
Diadomingo di a 17 do October VIP a drenta den e temporada di fin di aña, un biaha mas manera ta e tradicion, e team di VIP Radio ta start e canal di VIP Christmas radio, un canal dedica specialmente pa e temporada aki cu musicanan di fin di aña promoviendo nos musiconan local. Esaki […]
Posted on November 12, 2019
Karen Cheung ta un artista auto-didactico ubica na Hong Kong, cu ta specialisa den pintamento cu inkt cu pen cu temanan di biahamento y topiconan cultural. Su creacionnan di arte y su imagen di arte ‘Karen Aruba Art’, a haya inspiracion for di e añanan di su infancia na Aruba na unda el a pasa […]
Posted on November 12, 2019
Departamento di Cultura Aruba conhuntamente cu e Comision di Seyo Nacional di Artesania Aruba ta extende na tur artesano un invitacion pa haci entrega di tur material nobo cu NO tin Seyo Nacional ainda. Dia 29 di november 2019 lo tuma luga nos siguiente evaluacion, esaki ta caminda e Comision ta bini hunto pa pasa […]
Posted on August 13, 2018
ESAKI TA UN BON NOTICIA…LOKE A PASA CU E TEMPORADA ACTIVO DI HORCAN DEN ANJA 2017 LO NO RIPITI DEN PA E TEMPORADA NOBO DI HORCAN E ANJA AKI. E ADMINSTRACION NACIONAL DI OCEANO Y ATMOSFERA A HACI UN ACTUALISACION PA E TEMPORADA NOBO CU A CUMINSA DIA DIA PROME DI JUNI. SEGUN TECNOLOGIA TA […]
Posted on August 13, 2018
UN MUCHA HOMBER DI 12 ANJA TA E UNICO SOBREVIVIENTE DI UN INCIDENTE DI AVION CU A CAY NA INDONESIA CAMINDA 8 PERSONA A PERDE NAN BIDA DEN E REGION DI PAPUA. A RAPORTA PROME, DIASABRA ULTIMO, CU E AVION COMMERCIAL TAWATA PERDI Y NO POR A DEDUCI KICO POR A CAUSA CU E AVION […]


text:
CochabambaNews
Ceremonia di Despedida pa Cochabamba2018
Shanayah Howell ta e abanderado
Ceremonia di despedida di e delegacion cu lo sali pa e Weganan Sur Americano Cochabamba 2018.
Diamars anochi den e Frank Conway room di Casa Del Mar, Comite Olimpico Arubano a tuma despedida di e delegacion Arubano cu lo representa nos dushi isla den e Weganan Odesur 2018 na Bolivia. E anochi a habri unda a tene un minut di silencio na honor di Sr. Austin Thomas awe den felis memoria cu na bida tabata presidente di e federacion di esgrima.
Secretaria General di COA, Sra. Nicole Hoevertsz a splica enbreve e structura di e organisacion ODESUR.
Hefe di Mision, Sra. Juelle Thode a duna informacion riba diferente tema relaciona cu e weganan cual ta hopi importante pa tanto e atletanan y e delegadonan presente. A elabora riba e comportamento y responsabilidad di e delegacion, e parkenan deportivo, e parti praktico, e Villa Odesur y e alimentacion.
Por ultimo a presenta e delegacion Arubano cu lo representa nos dushi isla na Cochabamba, Bolivia. E 10 atleta y coachnan nan ta Monica Pimentel y Teo Rodriguez -Taekwondo, Kamilah Dammers-Naddall, Thashaina Seraus, Elias Halabi, Yannick Roos y coach Chris Dammers-Bowling, Philip El Hage y coach Harold Heyliger-Tiro, Quincy Breel y coach Anthony Salas -Atletismo, Shanayah Howell y Feddison Flanders y coach Pedro Estaba-BMX y Joel Kuiperi y coach Patrick Vrolijk-Pesas. Tambe lo biaha Alberto Thiel, Direccion Tecnico y Steven Helmeyer, Direccion Medico cu lo forma parti di e delegacion.
Mester bisa cu e atleta femenino di BMX, Shanayah Howell a wordo escohi pa ta e abanderado na e Weganan Cochabamba 2018. Manera Shanayah mes a bisa; “Cu tur honor y orguyo mi lo carga e bandera di Aruba durante di e Ceremonia inaugural di e Weganan di Cochabamba”.


text:
Cumpliendo cu e vision pa tur ciudadano tin un hogar
GABINETE WEVER - CROES REALISANDO DIFERENTE PROYECTO DI VIVIENDA A TRAVES DI FCCA
Prome Minister sra. Evelyn Wever - Croes a wordo invita door di FCCA pa mira 7 diferente proyecto di vivienda den diferente districto rond Aruba. Minister di Labor, señorGlenbert Croes, tambe tawata presente na e recorido aki. Algun di e proyectonan ya a finalisa, por ehempel na TankiLeendert y otronan ta den ehecucion manera na Rooi Bosal.
E vision di Gabinete Wever – Croes, poniendo e ser humanocentral, ta inclui yuda tur ciudadano yega na nan cas. Y a traves di e proyectonan aki por bisa cu ta riba e bon caminda. A bishita e proyectonan na Wegkustbatterij (12 cas), Kiviti (71 cas), Isaac Wagemakerstraat (8 cas), Rooi Bosal (46 cas), Hato(8 cas), Tanki Leendert (36 cas).
Ta importante pa mira con e proyectonan di FCCA ta wordoricibi tambe den comunidad. Durante di e recorido PromeMinister tabatin e oportunidad pa combersa cu algun habitantecu ta hopi contento cu nan tin nan cas. Gobierno tambe ta contento cu a traves di e sosten cu ta duna FCCA, por lograesaki.
Pa conclui, Prome Minister a expresa cu apesar cu e Pandemiaa stroba hopi cos, tin e speransa cu pronto lo por continua cu e trabounan. Pa esaki mester cooperacion di cada ciudadano di Pais Aruba, pa hunto logra cu tur hende por tin dak riba nan cabes.


text:
Glenbert Croes: Gobierno ta extende FASE cu 3 luna mas!
13 di maart Aruba a wordo confronta cu su prome caso di COVID19. Desde e dia ey e pesadiya a cuminsa. Un pa un nos tur tabata testigo con e negoshinan, restaurantnan y hotelnan na Aruba a paga nan luznan. Tur mester a dal porta cera cu e consecuencia cu alrededor di 37 mil hende a perde di un dia pa otro nan entrada mensual.
19 di maart sin ria, Minister Glenbert Croes a anunciaFondo di Asistencia Social di Emergencia – FASE. Sin sacon, sin sa di unda, pero un cos pa e mandatario tabatasigur: mester sali na ayudo y vanguardia di nos hendenancu a perde entrada sin expectativa di recuperacion.
20 di maart www.fasehelpdesk.com a bay den operacion. Y desde e dia ey continuamente a bin ta evalua, reevalua, adapta, suavisa pa por acomoda lo mas hopi hende cu ta posibel cu e ayudo y asistencia di FASE.
20 di maart mes Minister Glenbert Croes a anuncia cu ta crea un proceso adapta y mas lihe pa tur hendenan di nacionalidad hulandes cu no ta bin na remarca pa FASE, por aplica pa Bijstand.
E prome aplicacionnan pa FASE a cuminsa drenta dia 20 di maart mes, di cual mayoria na principio tabata incompleto. Mirando cu ta den practica tabata acumulando experienciacon miho atende cu esaki, e mandatario ta reconoce cu den e proceso algun cos a bay robes causando tardansa enorme. Pero ta subraya tambe cu ta pa prome biaha den existenciadi nos Pais cu Aruba ta pasa den un crisis di magnitud akiunda cu sigur 90% di nos poblacion trahado ta perde trabouy/of entrada. FASE no a bin cu un manual di instruccion. Y na caminda nos a bin ta prescribi e proceso.
“Nos a siña di locual a bay robes na comienso y ta drechando esaki den un proceso cu ta dinamico y adaptabelna condicionnan nobo tur dia”, e mandatario a expresa.
19 di juni despues cu Minister Glenbert Croes a anuncia cu 10 mil hende a haya e ayudo di FASE un of dos biaha, el anuncia cu Gobierno di Aruba ta extende FASE cu 3 lunamas.
21 juni 2020


text:
Pronóstiko di tempu pa Kòrsou i bisindario bálido te djasabra mainta 06:00 o.l., 25 di sèptèmber 2021.
Pronóstiko
Pronóstiko di tempu pa Kòrsou i bisindario bálido te djasabra mainta 06:00 o.l., 25 di sèptèmber 2021.
Kompilá: djabièrnè 24 di sèptèmber 2021, 05:00 o.l. (09:00 UTC).
Tempu: Leve te parsialmente nublá ku posibilidat chikí pa un áwaseru lokalmente.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:30 o.l.
Bientu: Suitost i moderá; forsa 3 te 4 (11 te 30 km/ora, 7 te 16 nudo). De bes en kuando basta fuerte den ráfaga; forsa 5 (31 te 39 km/ora, 17 te 21 nudo).
Situashon general: Na e momento aki, no tin ningun sistema ku por afektá e tempu den nos region. Komo resultado, e chèns pa desaroyo di nubianan ku áwaseru signifikante riba nos isla ta keda abou. Mas aleu, bientu lo mantené un forsa generalmente moderá.
Kondishon di laman: Trankil te moderá ku altura di ola entre 1 i 1.5 meter (2 pa 5 pia).
Sistemanan signifikante di wer tropikal: Tormenta Tropikal Sam ta situá riba oséano Atlántiko i ta move den direkshon wèst. E sistema tropikal aki no ta forma un menasa pa Kòrsou.
Fenómeno spesial: Ningun.
Perspektiva te djadumingu mainta: Parsialmente nublá i sin áwaseru signifikante.
Meteorólogo: Vrutaal.


text:
ORANJESTAD, Aruba: Casi Nobo tabatin recientemente su campaña di Father’s Day Giveaway riba Facebook. Tur hende a competi pe regalo cu tabatin pa un tata special. Clientenan y henter comunidad di Aruba a competi pa e regalo pa papi durante e campaña aki.
E participantenan durante e campaña tabata bisa riba e pagina di facebook di Casi Nobo pakico nan ta haya cu nan tata merece di gana un corchon “queen size”. E huradonan mester a scoge e ganado y na final a scoge Sukyanne Dijkhoff como e ganado di e campaña. Sukyanne ta sumamente contento cu su regalo di Father’s Day Giveaway.
Casi Nobo ta gradici tur esunnan cu a participa den campaña di Father’s Day Giveaway. Keda pendiente pa e proximo campaña riba facebook.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida MilIo Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00am – 6:00pm. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
Ramsar ta un nomber unico cu un mama y tata a duna nan baby? Un app nobo-con pa jega na unda? Of tratado international?
Dia 2 di Februari ta marca e fecha cu mundo ta celebra y fecha cu a adopta e tratado International Convention on Wetlands cu a tuma lugar na e ciudad Irani, Ramsar.
Ramsar ta un nomber unico cu un mama y tata a duna nan baby? Un app nobo-con pa jega na unda? Of tratado international?
Dia 2 di Februari ta marca e fecha cu mundo ta celebra y fecha cu a adopta e tratado International Convention on Wetlands cu a tuma lugar na e ciudad Irani, Ramsar.
Aruba su Ramsar area asigna ta Spaans Lagoen. Ta importante pa preserva y tene e area den forma sano pa e por sirbi como un barera den casonan extremo di mal tempo. Na otro partinan di mundo e ta yuda speed up e proceso di recupera y bolbe bek den forma original den caso di desasternan, sirbiendo como filtronan natural y restaura nutrientenan den e suelo.
E aña aki 2017 e comittee di Ramsar Convention di Wetlands a aproba e tema Wetlands for Disaster Risk Reduction e tema escohi tin como meta pa concientiza pueblo y pone enfoke riba e rolnan importante di wetlandsnan. Pa e wetlandsnan tin e rol aki nan mester ta den situacion sano pa yuda reduci e impacto di situacionanan extremo manera inundacion, secura of horcan. Wetlandsnan ta sirbi manera un buffer natural contra desasternan natural.
Tambe ora cu wetlandsnan ta bon maneha y protehi nan ta yuda comunidad nan recupera y pa por bai bek den forma original of hasta ta mihor prepara pa futuro eventonan desastroso.
Durante mal tempo botonan cu ta ankera dilanti Palm Beach ta bay sconde den Lagoen entre e caynan y tera firme.
Con nos por yuda mantene un wetland sano? Mester acesora cuanto wetland tin, con nan ta wordo usa of malusa? Con e wetland ta yuda proteha e area encaso di desaternan natural. Adopta practicanan cu ta segura sostenibiliad den termino largo. Esakinan ta inclui: controla piscamento illegal, y fenomeno di dumpmento di sushi. Un plan di maneho di e area cu limitenan pa cu cria y pesca y regula temporada y tipo di actividadnan permisibel den e area ta necesario. Tene e area limpi y zorg pa e canalnan di pasada di awa no ta blokea.
Lo ta hopi benificioso si organisa wetland area clean-up days. Bira un ambasador di wetland dus un persona cu ta vocifera pa protecion y maneho di e area. Uza awa conciente y cu cautela. Purba di No uza productonan toxico cu por laba bai pa un wetland. Y por ultimo, participa den accionan cu ta vocifera pa conservacion y restauracion di wetlandsnan.
Directie Natuur en Milieu kier a felicita Aruba ariba e dia aki y hasi un jamada pa yuda tene e areanan limpi. Si nota algun situacion dudoso den e area di e Spaans Lagoen por jama autoridadnan. DNM su website dnmaruba.org tin hopi informacion valioso pa cu naturalesa y medio ambiente. Bishita e site y tambe por Like nos Facebook pagina dnmaruba.


text:
Palabrua
Palabrua (nomber sientifiko:Tyto alba) ta un espesie di para di jàg di anochi. E ta un di e espesienan mas kumún di e grupo aki, ku a wordu deskribi na 1768 pa Giovanni Scopoli.
E por wordu haña na tur kaminda, ku eksepshon di areanan polar, den desierto, i sierto islanan chikí den Oceano Pasifiko. Na Kòrsou y Boneiru e palabrua ta endemiko. E ta wordu yamá na varios nomber dependiendo na kaminda e ta biba. Tin di su nombernan tambe ta referi na su aparensia, yamada, of e akto ku ora e bula e no ta hasi zonido.


text:
FIFA World Ranking nobo a sali y por a tuma nota cu Aruba a baha 24 posicion. Ahinda por corda cu na 2015 Aruba a subi e puesto di mas halto (113) riba FIFA World Ranking. 2016 Aruba ta baha na 137 cual ta hasi nos “Biggest drop by ranks”.
Argentina a tuma e prome puesto for di Belgica. Uruguay ta drenta e 10 mihor nan na di 9 lugar. Austria ta sali for di e miho 10 nan pa 11 lugar. Pais nan cu mas wega hunga ta El Salvador, Iraq, Panama, Syria, Trinidad and Tobago, United Arab Emirates hungando cada un 3 wega.
Aruba mes lo mira accion bek den Copa ABCS cual lo tuma lugar mas laat den aña mirando cu Curacao y Suriname ta den Caribbean Cup, Aruba lo ta anfitrion.


text:
Pa di dos aña consecutivo “Aruba” su nomber a resona, durante di e Fashion Show “Be Beautiful Be Yourself 2016”, organisa pa “Global Down Syndrome Foundation”. Esaki tabata e momento cu e hobencito cu Down Syndrome, Jake Lacle a modela riba e runway di Be Beautiful Be Yourself den Hyatt Regency Hotel na Denver Colorado, kende a laga tur esnan presente asombra ora cu el a sak y saluda tur esnan sinta dilanti di e runway.
Jake Lacle, yiu homber di Andy y Marien Lacle, tambe tabata tin e oportunidad pa cana riba e red carpet hunto cu e artistanan renombra manera: Hilary Swank, Jamie Foxx, Queen Latifah, Peyton Manning, Matt Dillon, John C. McGinley, Amanda Booth y Mario Lopez.
Fuera di manda un otro hoben special (Down Syndrome) Jake Lacle pa representa Aruba durante di e Evenemento grandi aki Be Beautiful Be Yourself, Fundacion Sea Bunita Sea Bo Mes tabata tin e oportunidad di combersa cu artistanan manera Matt Dillon, John Mc Ginley y e Presidente di “Global Down Syndrome” Michelle Whitten tocante e importancia di Inclusion/Aceptacion di nos hobennan special den nos Sistema di enseñansa y cuido medico!! Tambe a entrevista varios otro artista entre otro Jamie Fox y Queen Lativa.
Fundacion Sea Bunita Sea Bo Mes kier a gradici entre otro: Hilton Aruba Caribbean Resort & Casino, Aruba Airport Authority, Superfood Plaza y nos Comunidad en general pa e sosten necesario pa por a haci e biahe aki posibel y exitoso pa nos hoben y hendenan special.


text:
Diamars mainta un wela a pasa den susto di su bida riba green corridor poco pariba di e rotonde Balashi drive inn unda e tabata caminda pa hiba su nieta scol y un truck septico no a keda den su banda y a bay den trafico contrario dal den e toyota yaris.
Consecuencia di esaki a pone cu e señora tras di stuur a perde control y a bay otro banda di caminda causa basta destruccion tanto na e yaris y un palo di luz a keda ranca. Polisnan a presenta di biaha pa atende cu e accidente y a cera parti di e caminda debi cu e vehiculonan ta riba caminda. No tabatin ningun persona herida.


text: Diasabra atardi a drenta informe di un accidente cu varios persona herida na e crusada di Ierlandstraat cu Belgiëstraat. Mesora a dirigi tanto polis como ambulans na e sitio. Na yegada di e patruya a bin compronde cu e chauffeur di Brilliance biniendo for di Ierlandstraat lo a subi Belgiëstraat sin duna preferencia na un Chevrolet Tahoe. E chauffeur di e Tahoe biniendo for di pariba a lastra brake pero no a logra para na tempo y a dal den banda di e Brilliance. Na yegada di e ambulans e dos heridonan den e Brilliance prome no tabata kier a bay cu ambulans pero polis a convence nan pa bay toch pa check. Ambulans tambe a bai cu e chauffeur di e Chevorlet Tahoe pa hospital.


text:
16 Apr Curoil ta hasi kontribushon na Team di Bakunashon
Ayera 15 di aprel, den oranan di mainta, direktor di Curoil Group, sr. Yamil Lasten a hasi entrega di 30 muis na e team di bakunashon. E muisnan aki ta destiná pa e sentro di bakunashon na World Trade Center (WTC) ku for di djarason 13 di aprel último ta operashonal i tin kapasidat pa bakuná inisialmente 1500 persona pa dia, ku intenshon pa gradualmente oumentá esaki na 5000 persona pa dia. Ku entrega di e muisnan aki, Curoil ta yuda fasilitá e proseso di registrashon di personanan ku ta bin bakuná ya ku nan ta mas fásil i ergonómiko den uso ku e muispad di un laptop.
Curoil ta sostené e kampaña nashonal di bakunashon i ta invitá tur siudadano ku ta bin na remarke pa bakuná, pa informá nan mes via di e kanalnan ofisial di e benefisionan di bakunashon i bakuná pa di e forma aki nos pais i mundu henter por sali di e pandemia aki.


text:
E cantante Justin Timberlake lo actua durante half time di e Super Bowl, esaki lo ta durante e final di NFL, cu lo tuma luga Februari 4 2018 na Bank Stadium Minnesota.
Esaki lo ta e di tercer biaha cu Timberlake ta actua durante half time di Super Bowl, cu ta hacie e solista cu mas biaha a participa na e evento musical mas mira di aña na Estados Unidos, asina productura di Sony a informa den un comunicado.
Ultimo biaha cu Timberlake a protagonisa e half time di Super Bowl tawata na 2004, cu a caba den un polemica.
E aña ey Timberlake y Janet Jackson a canta un tema durante cu nan tawata realisando un simulacro di un abuso sexual, na final Timberlake a ranca un parti di Janet su paña exponiendo su pechonan pa algun seconde, un incidente cu, segun e cantante tawata algo cu a wordo hinca den otro last minute.
Timberlake a confirma su participacion na e proximo Super Bowl ariba su Twitter Account caminda e ta señala: “Mi tin e tempo. Mita di e tempo” referiendo na su actuacion durante e half time.
E “half time” concert tawata e actuacion mas mira aña pasa den historia di Super Bowl transmiti via television cu e actuacion di Lady Gaga.


text:
KRALENDIJK – Ta selebrá dia di Boneiru otro for di e manera kustumbrá. No ta bai tin e parti protokolar solamente pa invitadonan tampoko mas. Diputado Nina den Heyer a splika prensa tokante kon ta bai atendé dia 6 di sèptèmber ku ta dia di Boneiru. “Nos ta den un situashon diferente i gezaghèber di Boneiru i EBT a bini ku algun medida adishonal i mester ahustá e aktividat ku tabata planiá relashoná ku dia di Boneiru. Nos tin diferente regla ku mester kumpli kuné, pa nos por kontinuá ku bida. Selebrashon dia di Boneiru ta un dia importante pa nos. Pa e motibu aki nos ta tene bon kuenta ku e situashon aktual, i no ta organisá nada ku ta perkurá pa aglomerashon di hende. Esaki ta bon pa evitá ku nos ta kai den algu ku nos no por kontrolá i ku tur e konsekuensianan, debí na e kantidat di hende presente. Ya pa algun dia ta hasiendo diferente grabashon i ta sigui e dianan binidero ku mas. Lema ku nos tin pa 2020 ta: Tradishon komo inspirashon pa inovashon. E aña aki bèrdat nos tin ku buska kosnan inovativo, pa nos keda presentá e kosnan ku tradishonalmente nos ta hasi, entre otro ku selebrashon dia di Boneiru. No por otro, esei no ta kita ku na un manera seif, kada famia na kas ta dòrna no ku kosnan karu i selebrá e dia. Disfrutá di e manera adaptá ku ta bai presentá e grabashonnan. Ku poder di Dios otro aña nos por kontinuá selebrá dia di Boneiru manera nos a kustumbrá, den bario huntu ku pueblo di Boneiru”, diputado den Heyer a bisa. Ya pa algun aña ta pone e selebrashon di dia di Boneiru den un bario, i 2020 tabata planiá pa organisá esaki den bario Tera Kòrá. “E aña aki debí na e situashon di COVID-19, lo no organisá e aktividat den bario. E plan ta pa 2021 kontinuá ku e selebrashon den bario Tera Kòrá. For di awor ta evaluando si ta kontinuá despues di 2021 ku selebrashon dia di Boneiru den bario. Esaki awor ta den kombersashon i momentu esei ta konkreto lo informá pueblo”, diputado den Heyer a bisa.
Debí na e reglanan vigente relashoná ku COVID-19, komishon organisadó di dia di Boneiru, na diferente momentu mester a adaptá henter e programa, Jeanne-Ann Polly Winklaar presidente di e komishon a bisa. “Dia 6 di sèptèmber ta bai tin solamente pa mitar di nuebe un reunion solèm ku ta tuma lugá den Pasangran i despues ta kontinuá ku e parti protokolar i esun kultural grabá. A hasi grabashon di ámbos menshoná pues no tin nada e mainta na un sitio públikamente. E grabashon ta bai pa medio di ‘Live Streaming’. E grabashon ta kontené: hisamentu di bandera i tokamentu di himno, palabra spiritual di Herbert Domacasse, sigui pa un kansion di alabansa kantá pa Maresa Pieter-Clementina. Diskurso di gezaghèber Edison Rijna i diputado Nina den Heyer. Luigino Molina i Wesley Sint Jago ta presentá dos kantika nobo relashoná ku e dia. 2 persona lo wordu rekonosé riba e dia, esaki ta keda un sorpresa te dia 6 di sèptèmber. Despues di e parti protokolar aki ta kontinuá ku diferente presentashon. Por mira tur kos pa medio di Facebook i televishon”, Winklaar a bisa.


text:
Oranjestad-Ta dicon ultimo anja nan tin tanto problema cu KIA? Tempo MEP tabata den gobierno, cu hopi menos placa, por a run e instituto coreccional mucho mas mihor, y por a tene cualquier disturbio paden den e instituto. E tempo ey un director hunto cu e minister di Husticia Rudy Croes, por a domina e instituto.
Pero awor ta varios management team Minister Dowers a apunta, pero nan no por a tene cosnan bou controla, simplemente pasobra no tin vision ni guia pa parti di gobierno.
A cuminsa persecucion politico contra e director sr. Geerman, djis pasobra ela wordo nombra tempo di gobierno di MEP. Esey combina cu un minister di husticia Dowers cu no sa kiko ta come ni bebe den institutonan coreccional, a causa awe e drama cu nos ta mira den KIA.
Pero e unico persona responsabel ta Mike Eman. Pasobra Mike Eman ta instrui su gobierno pa hasi show so, y no hasi locual ta necesario pa hiba e instituto riba bon caminda. Mike Eman a malgasta tur placa di pueblo den campanjadornan riba payroll di gobierno, na biahenan rond di mundo, yenando business class di KLM tur siman, y na propaganda y fiestamento. Anto awo no tin placa pa pone suficiente vigilancia den KIA. Mike Eman ta e UNICO responsabel pa esaki.
BULA CABES DI DOWERS
Y awor pa colmo a bula cabes di Minister Dowers, y a core bai pidi minister di defensa di Hulanda pa ayudo cu Marina Hulandes. Ta kiko esaki ta bisabo? Cu Aruba su gobierno no tin confiansa mas den Minister Dowers, ni den autoridad Arubiano mes. Asina tanto Mike Eman a degenera nos pais y nos institutonan. Aruba, un tempo un orguyo, awe ta chercha y centro di critica di cantidad di organisacionnan internacional, y tur danki na Mike Eman. Ta tempo pa Mike Eman saca su conclusion, y hala un banda pa otronan cu si tin e conosemento y compromiso pa hiba nos pais padilanti, por goberna nos pais.


text:
KRALENDIJK – Reinier van Zutphen di ombudsman a papia ku prensa loke nan a pone den rapòrt ku el a traha resientemente. Ta trata mas spesífiko e punto di atenshon riba situashon di e hende di edat, esta e ansiano, su forma di biba riba Boneiru, Sint Eustatius i Saba. “E miserabel 644 dòler ku e persona ta risibí pa luna no ta yega. Nos ta duna hopi atenshon hendenan di edat. Hopi a keda skirbi sinembargo den práktika nada. Tur kos ta keda na palabra. Tur kos ta skirbi riba nos “webpage” unda por haña un bista amplio di e situashon, kon miserabel e hende ta biba.
Hopi hende ta biba sin kos pa kome, no tin un situashon na kas manera mester ta. Djis imaginá nan no tin un kushina, wc, no por laba paña i mas. Promé kos ku mester sosodé, ta perkurá pa e hende tin kos pa kome awor. Kisas e hende mester di mas sen, of otro forma pa nan sobrebibí stabil, mester perkurá pa nan ta biba bon. Mester sinta awor na mesa pa atendé e situashon. Otro kos poko atenshon pa hende ku Demensia i diferente otro enfermedat, ku no ta risibí e trato apropiá.
E hende di edat no por kumpra den supermarket. Tin hende enfermo i mester di yudansa. E kuminda barata no ta saludabel, produktonan yen di suku loke ta malu pa salú di hende. E produkto saludabel ta hopi karu. Tur esakinan ta spliká den detaye den e rapòrt,” van Zutphen a menshoná. El a sigui konta:” Ta pensa ku despues di 10.10.10. kos lo a bira mihó, loke no ta e kaso.
No ta komprondé kiko ta e motibu ku ta dura asina tantu tempu pa kos kambia i bira igual i stabil manera ta e kaso na Hulanda. Tin bes karta nan ta yega serka e hende di edat i nan mester tuma nota di algu na hulandes i no ta komprondé. E forma aki no ta korekto. Nos mester di yudansa urgente pa BES Eilanden. Hopi posibilidat ku tin na Hulanda BES Eilanden no ta disponé di esaki. No lubidá tin hopi kos ku no ta na òrdu i ta loke e hende tin derecho pe. Nos ta papia di BES Eilanden, sinembargo Aruba i Kòrsou ta den mes situashon. Un ehèmpel den e rapòrt tin un kaso unda un enfermera a bishita un kliente i el a puntra e persona dikon e no a bebe remedi? E persona a kontest’é: Pasobra mi no tin kuminda pa kome promé ku por bebe e remedi. E situashon ta serio, van Zutphen a bisa. “ Mi a papia ku diferente persona i awor ta momentu pa tende kon ta bai kuminsá pa mira kon drecha e situashon. A skirbi hopi i awor mester ehekutá.
E hende di edat mester tin kuminda tur dia riba mesa!”
E HENDE DI EDAT AVANSÁ MESTER TIN KUMINDA TUR DIA RIBA MESA.
KRALENDIJK – Reinier van Zutphen di ombudsman a papia ku prensa loke nan a pone den rapòrt ku el a traha resientemente. Ta trata mas spesífiko e punto di atenshon riba situashon di e hende di edat, esta e ansiano, su forma di biba riba Boneiru, Sint Eustatius i Saba. “E miserabel 644 dòler ku e persona ta risibí pa luna no ta yega. Nos ta duna hopi atenshon hendenan di edat. Hopi a keda skirbi sinembargo den práktika nada. Tur kos ta keda na palabra. Tur kos ta skirbi riba nos “webpage” unda por haña un bista amplio di e situashon, kon miserabel e hende ta biba.


text:
Francisco Jansen haya sin bida ta drief bay afo
Manera nos a emiti den un informe anterior cu autoridadnan tabata buscando un persona perdi den lama banda di Boca Catalina y cu e curpa a ser encontra ta drief leu ta bay den lama pabao di faro a ser hiba na waf di Oranjestad. E curpa a ser hiba waf pa eynan dokter constata morto y famia reconose nan ser stima kende ta Francisco Jansen naci na Aruba 10 di oktober 1939 y cu tabata biba na Paradera. Na famianan di e fayecido nos ta extende nos mas sincero palabranan di condolencia.
CUERPO POLICIAL TA INFORMA:
Persona masculino a hoga na Boca Catalina
Diamars mainta pa 11:47 central di polis a wordo notifica cu un persona masculino lo mester a drenta lama na Boca Catalina mas o menos 9:30 y nan no a wak e mas. Di biaha central di polis a pone maritiem na altura, na nan turno a saca e boto di polis y tambe a lanta e helicopter di polis pa cuminsa cu e busceda. Pa 1:11 di merdia helicopter ta encontra e curpa sin bida di e persona .
Pa 1:50 dr Texier ta constata morto di F.J. naci na Aruba 10-10-1939 ( 80 aña).
Slachtofferhulp a presenta pa asina guia e famia den e momentonan aki .
Cuerpo Policial ta manda palabra di condolencia na famia di e fayecido.


text:
Cas Blanco a anuncia dialuna reglanan nobo di entrada pa stranhero cu yega e pais cu avion, entrante november awo: nan mester ta completamente vacuna y ademas mester mustra prueba di vacunacion prome cu nan por subi un avion rumbo pa Merca.
Ademas, e biaheronan internacional mester ta parti di un programa di control y entrega un test negativo, tres dia prome cu nan biahe pa Merca.
E reglanan aki lo drenta na vigor na november, asina e coordinado di prensa di presidente Joe Biden, esta Jeffrey ZIents a informa.
“Nos ta moviendo den e sistema global aki hopi mas estricto, pa cual nos lo tin un enfoke coherente den tur e paisnan, y cu ta exigi di e ciudadanonan stranhero pa nan ta vacuna, demostra cu nan ta vacuna y despues pasa den e testnan y e regimen di control,” Zients a bisa.
E anuncio aki ta pa 33 pais riba cual tabatin un prohibicion di biahe pa Merca.
Esaki ta un suavisacion di e restriccionnan imponi pa prome bes bou di gobierno di expresidente Donald Trump na inicio di e pandemia di coronavirus. Tambe e ta un representa un canmbio significativo den e medidanan poni te na e momentonan aki door di Gobierno di Biden.
E Mericanonan no vacuna cu ta pafo di e pais y cu ta desea bolbe nan cas, mester cumpli cu e rekisitonan di test mas estricto.
Nan mester test negativo riba e test di coronavirus un dia prome cu nan biaha pa Merca y mester bolbe haci e test despues di yega.
Dentro di corto Centro pa Control y Prevencion di Malesa (CDC pa su abreviacion na Ingles) lo saca un ordo na e aerolineanan indicando cu nan mester recoge number di telefon y email di e biaheronan pa un sistema nobo di contact tracing.
Despues di esey, autoridadnan lo sigui e biaheronan for di momento cu nan yega pa mira si nan ta presenta sintomanan di e virus.
Zients no a specifica cual vacuna ta califica y kico ta considera un persona completamente vacuna. El a sigura cu e detayenan ey lo wordo splica ora cu CDC publico e orden ariba menciona pa biaheronan internacional.
E politico nobo ta splica solamente pa e biaheronan aereo y no pa e crusamento di frontera terestre cu a cera pa biahenan no esencial for di Canada y Mexico.


text:
Curso Poesia na biblioteca
Biblioteca Nacional Aruba ta ofrece un curso cortico di Poesia cu docente y poeta Lily Clarisa. Esaki ta un workshop di 4 sesion pa amateur poetanan y otro interesadonan di 18 aña bay ariba y lo wordo dicta na Ingles. Esaki ta tuma lugar di dialuna dia 19 di juli pa dia 22 di juli di 10or pa 12or.
Durante 4 sesion Lily Clarisa ta trata 4 top poetanan di Merca y Inglatera (Famous British and American poets) y diferente estilo y forma y tambe ta presenta diferente poema pa por combersa ariba. Participantenan mes tambe ta practica skirbi poesia.
E workshop ta tuma lugar di dialuna dia 19 di juli pa dia 22 di juli di 10or pa 12or. Registracion por via info@bibliotecanacional.aw prome cu dia 15 di juli. E workshop ta costa 100 florin pa persona.
Poeta Lily Clarisa a skirbi ‘Lost Love Poems’ un coleccion di poema y Lily a presenta su obra na Biblioteca Nacional Aruba. Un otro obra ta ‘Illuminated darkness’. Esaki a keda publica na 2020 via Brave New Books, ISBN 9789464052107.
Lily Clarisa ta docente Ingles y actualmente ta biba na Hulanda caminda Lily a gana e premio ‘Awesome Poet Award’ na 2020. Lily ta publica via Instagram #lilyclarisatheartist.


text:
SV Caiquetio y Bubali SC ta den bataya pa evita e notorio zona di descenso riba tabla di posicion di Division Honor. Bubali cu 3 punto y Caiquetio cu 1 punto so den tres wega di e campeonato 2018-2019, den peliger di descenso si e situacion sigui mescos te cu final di e temporada aki.
E wega na cuminsamento tabata un poco timido, conservativo y hopi cauteloso. Pa e dos ekiponan aki, evita e zona di descenso ta nan meta principal den e campeonato y cada un ta e otro su rival grandi cu nan mester gana pa yega alcansa e meta.
Un wega balansa cu poco yegada di mucho peliger den e prome 20 minuutnan. Caiquetio a cuminsa sali basta miho despues cu miho iniciativa, esaki a forsa Bubali di responde, diripiente nos tabatin un bon wega den Stadion Guillermo Trinidad. Jefferson Lopes den un bon yegada na minuut 23 a anota e gol pa hasi e wega 1-0 pa e Indjannan di Paradera.
For di minuut 26 por bisa cu ta Bubali a cuminsa domina un poco mas. Caiquetio mester a depende bastante di nan portero Feliciano pa salba nan pa mantene e anotacion na un empate. Na e punto aki Caiquetio a cuminsa hunga di contra-golpi, por cierto na un manera basta efectivo. Den un penetracion peligroso Caiquetio ta haya un penalty, cu bon chens pa aumenta nan bentaha pero Zymion Loopstok ta para e tiro di penalty aki, e wega ta keda 1-0, ainda na fabor di Caiquetio. Toch e oncena di Paradera ta insisti y den un avanse peligroso, Jefferson Lopes atrobe, ta los un tiro di distancia pa fusila portero Loopstok pa hasi e wega 2-0 pa Caiquetio, un sorpresa!
Bubali ta tira den atake sin para pero sin por a concreta, Caiquetio a defende hopi bon y e wega ta keda 2-0 na nan fabor te cu halftime.
Den e di dos tempo Bubali ta sali di biaha en busca di e empate cu bastante yegadanan di calidad y peligro, Caiquetio awo ta warda patras y tira den contra-golpi. Bubali cu mas dominio y yegada pero sin cosecha fruta, Caiquetio tabata defendiendo hopi bon ainda. Pa banda di minuut 66 e wega tabata di banda pa banda, un strategia oportuno di Caiquetio pa ataka mas frequente a resulta bon ya cu e ‘ofensiva tabata nan mihor defensa’ den e situacion aki.
Bubali ta tira “todo por todo” den atake, pero e gol no ta cai, tabatin hopi bon dominio di e defensa di Caiquetio y tambe intervencion di e portero Feliciano, y den algun oportunidad e atakantenan di Bubali no tabatin bon punteria, e wega ta keda 2-0. Asina e wega ta keda tambe te cu a completa e 90 minuutnan reglamentario drentando den tempo adicional unda di biaha e veterano Maurice Escalona ta cabesa for di un tiro di skina pa e gol di descuento pa Bubali, e wega ta 2-1 pa Caiquetio. Bubali ta lansa atake tras di atake den e ultimo minuutnan den tempo extra, den un ambiente di hopi drama toch Caiquetio ta salba y ta bai cu nan prome victoria y tres punto di oro y asina subi riba tabla di posicion.
Nos “Man Of the Match” ta Marlon Lampe pa e tremendo trabou den defensa di Caiquetio, cu tabata crucial pa nan por a wanta e resultado y bai cu tur e tres puntonan. SV Caiquetio tin awo 4 punto y Bubali SC ta keda cu 3.


text:
Schadefonds Geweldmisdrijven ta duna un pago di un solo bia na víktima ku leshonnan físiko òf síkiko grave. Ku esaki Schadefonds ke duna rekonosimentu for di gobièrnu i na nòmber di komunidat pa e inhustisia ku nan a pasa aden. Di e manera aki Schadefonds ta kontribuí na rekuperashon di konfiansa i satisfasé e sentido di hustisia na víktima i nan próhimo.
E informashon riba e wèpsait aki ta pa víktima di krímen violento kometé den Hulanda Karibense. Víktima di krímen violento kometé na Hulanda Oropeo nos ta referí na e wèpsait www.schadefonds.nl.
E organisashon Schadefonds Geweldsmisdrijven ta duna un pago di un solo bia na:
- víktima di krímen violento ku tin òf tabatin problemanan (leshon) físiko i/òf síkiko grave komo konsekuensia;
- pariente di un víktima ku a fayesé pa motibu di krímen violento òf pa motibu di un delito di morto pa kulpa;
- próhimo di víktima ku dor di e krímen violento tin problema (leshon) físiko i/òf sikológiko grave i permanente.
'Rekonosementu ta fortalesé. Komprometé huntu.'
Kiko Schadefonds ta hasi
Seis luna pasá mi tabata violentemente atraká.
Pa prosesá esaki, mi a buska ayudo dirigí.
Esaki tabata posibel danki na un kompensashon di Schadefonds.
Lokual ku a yudá mi durante mi aplikashon, ta ku mi a hasi denunsia.
No a haña outor di e delito nunka
pero tabata opvio ku mi leshon sikológiko ta resultado di e krímen violento.
Tin biaha Schadefonds ta kolekshoná informashon pa por evaluá e aplikashon.
Por ehèmpel serka polis, hues òf ministerio públiko.
Òf, ku mi aprobashon, serka mi provedor di kuido médiko.
Paso mi leshon mester ta hopi grave.
Si mi provedor di kuido médiko no tin sufisiente informashon
e ora ei spesialistanan médiko di Schadefonds lo evaluá e leshon segun datonan disponibel.
i Schadefonds lo determiná e kantidat di kompensashon ku mi tin derecho riba dje
Naturalmente ta usa e informashon solamente pa evaluá mi petishon.
E datonan pa mi petishon tabata rápidamente disponibel.
P’esei, mi a risibí mi kompensashon finansiero mas lihé ku mi a spera.
I awor, mi ta hopi mas mihó!
Bo mester di yudansa pa hasi e petishon?
Akudí na e Ofisina Yudansa pa Víktima


text:
DIMAS a tuma nota di un conferencia di prensa cu a tuma lugar receientemente dilanti di su edificio encuanto diferente topiconan manera: desacuerdonan cu cambionan den ley y maneho di admision pero tambe a adresa algun retonan pa cu producto y servicionan ofreci door di DIMAS.
COVID-19 tabatin un impacto bastante grandi y a bin cu retonan pa tur sector na Aruba incluyendo e sector publico bou cual DIMAS ta resorta. Esaki ta trece cu ne cu tur servicio di DIMAS mescos cu otro departamentonan di gobierno mester a wordo adapta. Tanto DIMAS como otro instancianan cu mester a sigui brinda servicio durante di shelter in place a encontra nan mes cu hopi retonan tanto interno como externo. E retonan aki tin tur atencion di personal di DIMAS y hunto cu e partners ta haciendo e maximo esfuerso pa brinda un mihor servicio na e clientela.
DIMAS lo sigui traha riba mehoracion y eficiancia di proceso hunto cu tur partners envolvi.
DIMAS kier sigui enfoca atrobe ariba e responsabilidad di e peticionario y ta hasi un solicitud urgente na su clientenan pa tuma nota di reglanan aplicabel:
- Solamente entrega peticionnan di permiso cu ta completo y cu documentonan cu no a vense.
- Pago di peticionnan mester wordo paga di e forma indica pa no causa retraso na e proceso door di cu no por match e pago na e peticion.
- Yena number di telefon y emailadres personal pa asina DIMAS por contacta e cliente si falta informacion adicional.
- Si ta sinti cu ta wordo perhudica of cu tin fraude tumando lugar por entrega keho via e-helpdesk Klachten y bay na Ministerio Publico.
DIMAS tin atencion pa cu e retonan menciona y ta trahando continuamente riba e mehoracion di e calidad di su servicio y productonan pa sigui sirbi e comunidad di Aruba.


text:
ORANJESTAD, Aruba – E tremendo campaña di Casi Nobo ta sigui riba Instagram cual manera semper a resulta un exito. Pa por participa na e campaña aki cu yama “T.G.I.M” e siguidonan di e pagina di Casi Nobo mester “Like & Comment” bao di e post “T.G.I.M.” pa asina por gana Afl.200 cash.
Nos a haya masha hopi “Likes” & Comment”. E feliz ganado di el a keda den persona di Road Rans, cua gana Afl.200 cash y lo por haci uzo di e bunita suma aki manera e ta desea. Casi Nobo ta masha contento cu e acogida di su campañanan tin riba Social Media.
Keda pendiente pasobra lo bin cu un otro campaña den e dianan aki cu chens di gana un di e tremendo premionan di Casi Nobo.
Despues di e apertura di Crown Furniture & Electronics riba L.G. Smith Boulevard 156, Casi Nobo, compania ruman, a dicidi di tambe expande su localidad cu e meta di por brinda na su clientenan un luga mas espacioso y cu mas variedad. Casi Nobo ta situa den e edificio unda antes tabata Crown Furniture & Electronics na Dakota, den avenida Milio Croes.
Casi Nobo ta un tienda unda bo por haya tur sorto di articulonan electro-domestico, mueblenan, aparatonan electronico, instrumentonan musical, computernan, laptop y hopi mas, na prijs masha economico mes. E variedad grandi aki cu Casi Nobo ta ofrece na su clientenan ta inclui articulonan nobo pero tambe restaura den condicion perfecto.
E personal amabel y atento di Casi Nobo ta warda bo di dialuna pa diasabra di 9:00 AM – 6:00 PM. Pasa bishita nan awe mes, cera conoci cu tienda y ricibi 25% riba bo cumpra cash. Casi Nobo tambe ta duna bo facilidad pa cumpra credit y 0% di downpayment.


text:
Sasaki – Diadomingo marduga pa mas o menos 2’or y 50, durante patruya polis ta bin topa riba parkeerplaats di “Heart Music Aruba Cafe” un auto Honda Fit, color shinishi numera A 54645, un homber tabata para na e auto banda di ocupante. Na momento cu e homber a mira e patruya di polis biniendo den su direccion ela move y a cuminsa cana hopi liher bay direcion pazuid.
Mesora e agentenan policial a baha for di e patruya y a acerka e homber, nan a nota cu e homber tabata tin algo den su man robes, un pida saco di plastic tabata sali for di su man. E agentenan a dirigi nan mes na e homber aki y ela a cana bay bek na e auto shinishi y e cos cu e tabata tin den su man, ela tira den e auto riba e sienta patras, via e bentana habri. E agente a lusa cu su flashlight den e auto y a mira algun saco di plastic conteniendo algun pildo berde, mesora e agentenan a cuminsa sospecha cu lo por ta trata di XTC


text:
Nos invitado den e programa aki ta un persona hopi konosi aki na Boneiru. Machi Ines manera nan ta jamé. Su nomber mes ta Ines Maria Martis-Thode. Nos a kombersa kune riba su bida i e Boneiru di antes.
Produkshon: Fundashon Históriko Kultural Boneriano
Durashon: 50 minüt
Fuhikubo ta presentá: Ines Martis-Thode
Nos invitado den e programa aki ta un persona hopi konosi aki na Boneiru. Machi Ines manera nan ta jamé. Su nomber mes ta Ines Maria Martis-Thode. Nos a kombersa kune riba su bida i e Boneiru di antes.


text:
Presidente di Filipinas a menasa di ordena detencion di Filipinonan cu ta nenga di vacuna nan mes contra COVID-19 y a bisa nan pa miho nan bay for di e pais si nan no kier coopera cu e esfuersonan pa trata di wanta e pandemia.
Rodrigo Duterte, kende ta conoci pa su explosionnan publico y su reaccion fuerte, a bisa den declaracionnan emiti na television dialuna anochi cu e ta fada cu e hendenan cu ta nenga pa tuma e vacuna y cu di e forma ey nan ta yuda pa plama coronavirus.
“No compronde mi robes. E pais aki ta pasando den un crisis. Tin un emergencia nacional. Si boso no kier vacuna, mi ta detene boso y mi ta hinca e hangua na boso atras,” Duterte a bisa a bisa.
“Si boso no kier vacuna, bay for di Filipinas. Bay India si boso kier of otro parti, Merca,” el a bisa agregando cu e lo ordena e lidernan di e pueblonan pa colabora cu un lista di e residentenan cu ta nenga di tuma e vacuna.
Un Abogado Derecho Humano, Edre Olalia, a expresa su preocupacion pa e menasa di Duterte afirmando cu e presidente no por ordena detencion di ningun hende cu no a comete un delito pa ley.
Duterte y su gobierno a haya criticanan pisa pa un campaña di vacunacion marca pa problemanan di suministro y e rechaso di e poblacion. Despues di varios retraso, e inmunisacion a cuminsa den luna di maart.
E presidente a tira culpa di e problemanan na e paisnan rico di occidente cu a bay cu mayoria di e vacuna pa nan ciudadanonan, lagando e nacionnan pober, manera Filipinas, atras.
Filipinas ta un foco importante di COVID-19 na Asia, cu mas di 1.3 miyon di contagio confirma y al menos 23.749 persona fayeci.


text:
25-2018 – Crisisheffing mester ta uno temporario y mara na reforma fiscal
Oranjestad – Camara di Comercio y Industria di Aruba (KvK) a tene varios re cu diferente stakeholders. Di e forma aki kier colecta mas informacion cu ta posibel riba e situacion financiero di Aruba y e accion cu Gobierno di Aruba kier tuma. Gobierno a anuncia cu entrante prome di juli 2018 e crisisheffing lo bin na vigor caminda e total di impuesto BBO/BAZV/BAVP ta yega na 6%. KvK ta comprende e necesidad pa tuma e decision aki pero ta mira cu tin ainda varios punto cu ta rekeri su debido atencion pa por hustifica e crisisheffing su ehecucion. Di e renan a sali na cla cu no ta tur stakeholders a wordo consulta y no tin suficiente calculacion financiero riba e situacion. Ta reina preocupacion encuanto kico lo pasa cu e poder di compra. KvK ta urgi Gobierno pa specifica cu mas claridad con ta maneha e decision aki y tambe e periodo cu e crisisheffing lo keda na vigor.
E impacto riba comercio di Aruba
E crisisheffing ta trece cune cu e comerciante lo tin cu haci ahuste den su prijsnan. E forma di haci negoshi lo bira menos faborabel pa e comerciante. KvK kier agrega cu un crisisheffing efectivo mester ta mara na un reforma fiscal. Gobierno tin cu presenta un plan cu ta aclarea con Gobierno ta atende cu baha su propio gastonan teniendo na cuenta consehonan di entre otro Caft. Ta crucial cu Gobierno mester fiha deadlines concreto pa e realisacion di esaki. Hunto cu esaki mester tin un evaluacion di e resultado y ki decisionnan lo bai tuma despues di e periodo predefini aki. Ademas mester indica kico e meta financiero anual ta cu Gobierno kier logra cu e heffing aki. Mester tin transparencia riba loke cu e crisisheffing mester contribui na dje na entrada pa Gobierno banda di e entradanan di BBO/BAZV den pasado.
E nomber ta crea polemica inecesario
KvK no ta haya e nomber cu cua a introduci e belasting nobo uno apropia. Mester corda cu e impuesto aki ta un impuesto destina pa negoshinan y no pa e consumidor. Usando e palabra ‘crisis’ tambe ta afecta e consumidor y e confianza comercial y asina disminui e poder di consumo y crea un clima di inversion menos positivo. Un punto hopi importante ta cu e conformidad y cumplimento na rekisitonan di impuesto tin cu subi. Actualmente solamente 55% di pagadonan di impuesto ta cumpliendo cu esaki. E ta e deber di Servicio di Impuesto pa controla cu tur pagado ta cumpli cu nan impuesto y di e forma aki contribui na ingresonan di sector publico.
Verleggingsregeling como un posibilidad
Un idea cu KvK kier pa Gobierno considera ta e ‘verleggingsregeling’ caminda cu e impuesto nobo (total di 6%) ta wordo cobra na e consumidor cu ta cumpra for di Amazon of otro forma di online shopping. Normalmente e compania ta esun cu ta paga belasting pa haci comercio. Cu e ‘verleggingsregeling’ bo ta pasa e obligacion pa e consumidor si a caso e ta importa productonan pa su uso directamente for di rebendedonan via internet. Esaki ta yuda tambe pa mantene un ‘level playing field’ pa comercio local. Manera e ta wordo imponi actualmente, un negoshi local mester tene cuenta pa cumpli cu 6% di impuesto mientras un rebendedo online (Amazon, etc.) no ta paga ningun tax na Aruba.
KvK ta teme pa un caida den negoshi legal local pa via di e gastonan halto pa por haci negoshi. Ta spera cu Gobierno por trece mas claridad riba e periodo y tambe e reforma fiscal cu mester bai hunto cu e crisisheffing.
Aruba, 4 juli 2018
Camara di Comercio y Industria (KvK)


text:
WILLEMSTAD – Korte di apelashon dia 13 di yüli lo dikta sentensia den kaso Magnus/Maximus den kual e akusado Burney ‘Nini’ Fonseca a apelá e sentensia di 25 aña di prizòn ku el a haña den korte di promé instansia.
Teniendo kuenta ku embergadura dje kaso aki, korte di apelashon a tuma dos siman di tempu promé ku sera e kaso di forma ofisial. A hasi esaki, pasó un término di 3 siman ta muchu poko pa e hurado di korte di apelashon por a yega na un veredikto.
P’e motibu aki a trata e kaso dia 8 di yüni, pero a sera e kaso ofisialmente dia 22 di yüni i lo dikta sentensia dia 13 di yüli. Esaki a brinda poko mas espasio di manera ku korte di apelashon por studia e kaso bon i yega na un sentensia dia 13 di yüli próksimo.
Mas prueba
Korte di apelashon dianan 6,7 i 8 di yüni último a trata e kaso di apelashon di Nini Fonseca, den kual abogado general Angela i Rip a presentá mas material di prueba i mas deklarashon di diferente testigu.
Tantu abogado general Angela komo Rip a indiká durante tratamentu dje kaso, ku pa Ministerio Públiko tin sufisiente material di prueba kontra e akusado, motibu pa kual ministerio Públiko ta keda para riba un kastigu di 26 aña pa e akusado. Pa loke ta e defensa di parti abogado Marije Vaders, abogado general ta di opinion ku e abogado a trata na desbaratá e pruebanan presentá, pero pa abogado general e deklarashon di entre otro Gumbs i un dje testigunan anónimo ta di sumo importansia i ta sostené e akusashonnan.
Rumor
Abogado Vaders di su parti a indiká ku tur lokual abogado general a presentá komo prueba, ta basá riba rumor i lokual testigunan mes ta bisa ku nan a tende di otronan. Pues no tin niun deklarashon konkreto ku por para komo echonan palpabel kontra su kliente. Pa abogado Vaders, no por husga un akusado a base di kosnan ku un testigu a tende, sin ku e por supstansiá esaki.
‘Sprookje den su kabes’
Fonseca di su parti a indiká ku e no ta enbolbí den asesinato di parlamentario Helmin Wiels, pues e sigur no a duna niun enkargo, ni tabata esun ku a paga niun hende pa asesinato di Wiels. El a indiká ku e kaso aki ta manera ku ta un ‘sprookje’ ta pasa den su kabes. E akusado ademas no tabatin muchu bon palabra den direkshon di abogado general Rip, kende el a indiká mester bai buska un trabou komo ‘dealer’ den kasino na airopuerto.


text:
KRALENDIJK – E wèlga di e personal di kuido médiko di Fundashon Mariadal (FM) a para awe meinta. Minister di Asuntunan Sosial i Labor (SZW), Wouter Koolmees, ayera nochi lat den un karta a instruí e partidonan pa sinta rònt di mesa.
Entretantu e mandatario di SZW a nombra un mediadó den persona di Marushka Lee Tromp. Awe e lo huramentá serka representante di reino Jan Helmond. E personal ta eksihí un cao nobo.
Shete or ora lokal awe e tim di negoshashon di FM i representantenan di e sindikato Federashon General di Trahadó Boneriano (AFBW, Algemene Federatie voor Bonairiaanse Werknemers) lo tene un promé reunion di mediashon.
“Lei ta preskribí ku ora a pidi mediashon, mester para e akshonnan”, segun sekretario di USIBO Norwin (Nòchi) Willem, ku ta sostené AFBW komo organisashon kordinadó pa sindikatonan na Boneiru. Banda di e mandato aki e minister di SZW a pone 90 dia mas komo periodo pa plakia kontroversia, si akaso e partidonan no bini kla ainda.
E sindikato a bisa ku djabièrnè nan a trata di rekurí na e mediadó, pero a resultá ku e ta malu i e ora ei ainda no a nombra un mediadó suplente pa islanan BES.


text:
Recientemente Kiwanis Club of Aruba a lansa su famoso evento anual di recaudacion di fondo, cu e aña aki tin un concepto creativo y innovativo. E evento “End of Year Charity 2020” ta priminti di bira un experiencia realmente unico, cu lo bay surpasa tur expectativa. Un recaudacion di fondo virtual unda comodamente den bo propio cas por disfruta di un anochi cu excelente entretenimento, cuminda y biña.
E escogencia di e parti di entretenimento como e ‘4 course dinner’ y bebida, sigur cada ticket di AWG 250 pa dos persona ta bal su prijs. E aña aki e entretenimento lo ta den man di e banda di momento Buleria, Serghio Jansen Duo y e comediante popular di Aruba Tyson Croes. E programa tin un duracion di dos hora cuminsando pa 7or y mey di anochi.
E ticket di AWG 250 pa dos persona ta inclui acceso na SETAR su PPV como tambe cuminda y biña, cu lo wordo treci te na porta di cas di e esunnan cu a cumpra e ticket.
Lo tin varios rifa y premio atractivo durante e transmission en bibo via SETAR su “Pay Per View”. Tur e fondonan cu recauda durante “End of Year Charity 2020” ta destina pa cubri e diferente proyectonan cu Kiwanis Club of Aruba ta ehecuta na beneficio di nos comunidad.
Pa reserva ticket y forma parti di e experencia unico por tuma contacto cu cualkier miembro di Kiwanis Club of Aruba. Por tuma contacto tambe via di e pagina di Facebook di Kiwanis Club of Aruba of por manda un email na prkiwanisclubofaruba@gmail.com
Kiwanis Club of Aruba ta gradici e comunidad y e comerciantenan di Aruba, cu semper a duna apoyo y sosten na tur e proyectonan cu Kiwanis Club of Aruba ta realisa durante aña pa e muchanan. Danki pa yuda Kiwanis sigui aporta y yuda comunidad y specialmente e muchanan cu ta nos futuro.
Kiwanis ta un organisacion global di boluntario dedica na mehora mundo via un mucha y via di un comunidad cada biaha y tin como lema: sirbiendo e muchanan di mundo. Kiwanis Club of Aruba ta activo den e comunidad Arubano desde 1964. Pa mas informacion di Kiwanis Club of Aruba y of su actividadnan por acudi na www.kiwansclubofaruba.org of Facebook page Kiwanis Club of Aruba.


text:
Buenos Aires 2018News
Aruba no ta logra vence Indonesia
Duo di Brian y Raibiently ta cay cortico na Buenos Aires
Duo di beach volleyball masculino di Aruba, Brian Howell y Raibiently Mercalina no a logra vence Indonesia den un tremendo Partido na Buenos Aires.
Despues di a cay venci contra di Venezuela den nan prome wega cu e score di 2 – 0, e duo di Beach Volleyball di Aruba mester a enfrenta kizas e contrincante mas fuerte den e poule aki cu ta Indonesia kende a derota USA 2 – 0 den nan prome wega hunga.
Apoya pa e delegacion di Aruba riba cancha 1, Brian y Raibiently a inicia bon na e prome set. Dado momento nos tabata hasta aruba cu 3 punto pero cada bez e duo di Indonesia tabata bini bek den e wega. Mester bisa cu e prome set a bay cabez cabez te na e score di 16 – 16, aki nos muchanan a perde e concentracion y ta laga e prome set bay unda Indonesia ta gana 21 – 17. Den e di dos set nos por a wak e mesun patronchi di wega cu e prome set. Aruba a mustra casi pareu cu Indonesia y aki tambe nos a yega te na 13 – 13, error nan costoso y innesecario manera perde nos surf asina cu nos a gane, a costa e duo di Aruba puntonan crucial. Aki Aruba ta perde cu e score di 21 -16 y asina tambe e set 2 – 0. Den weganan asina mester keda doscien porciento cu e concetracion riba e wega. Notable ta cu e hungadornan di Indonesia tabata hopi halto di estatura compara cu Aruba cual sigur a hunga un rol ora di smash bala.
Aruba sin duda e demostra un super bon wega aki cu por a bay ambos banda. Raibiently y Brian sigur tin un bon futuro den beach volleyball. E hecho cu nan tin apenas mei anja hunto ta bisa tur cos di e nivel di ambos den un elenco mundial aki den e Weganan Olimpico Hubenil na Argentina. Hunto nan lo por logra cosnan grandi pa Aruba den futuro sercano.
Nos hobennan lo hunga diahuebs 11 di oktober nan ultimo partido contra di USA den un wega super crucial pa ambos ekipo.
Exito na Brian y Raibiently como tambe na coach Elmerlindo.


text:
Tempo: Awe anochi: parcialmente nubla y generalmente seco den marduga y mayan: parcialmente nubla cu un awacero pasahero
temperatura maximo 33 grado celsius
temperatura minimo 27 grado celsius
bahada di solo : 6:35 pm
subida di solo : 6:29 am
Biento: Modera for di direccionan entre oost y oost-zuidoost; forsa 3 te 4 (12 te 30 km/ora, 7 te 16 nudo). Den dia basta fuerte te posiblemente fuerte den rafaga; forsa 5 te 6 (31 te 50 km/ora, 17 te 27 nudo).
situacion general di tempo pa proximo 24 ora: humedad den region local por pone temporalmente mas nubia forma y pasa riba e isla durante proximo 24 ora. pa e motibo aki por spera principalmente durante oranan di marduga y mainta un awacero pasajero te breve
localmente.
condicionan maritimo/ estado di lama: ta spera un estado di lama leve na partinan protehe, y leve te modera na partinan zuid. na partinan oost te noordwest lama lo ta modera cu olanan entre 3 pa 4 pia.
aviso/ alerta:
ningun
fenomenonan special:
ningun
tempo tropical significante:
deprecion tropical peter tabata situa na noord- noordwest di san juan, puerto rico
y ta move noord-noordwest. peter no ta peliger pa region local.
deprecion tropical rose tabata situa na west- noordwest di islanan cabo verde y ta move
den direccion noordwest. rose no ta peliger pa area di caribe.
un ola tropical zuidwest di islanan cabo verde tin un chance grandi di sigui desaroya y bira un cyclon tropical durante proximo 2 dia.
potencial di awacero pa proximo 24 ora: 1 te 3 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 33 / min 28 / 0.0 mm
westpunt: max 33 / min 28 / 0.0 mm
sta rosa: max 33 / min 28 / 0.0 mm
pronostico di tempo pa proximo 3 dianan: parcialmente nubla cu un awacero pasahero te breve.
biento lo ta for di direccion oost y modera; basta fuerte te posiblemente fuerte den rafaga; temperatura (grado celsius) max / min lo ta: 33 / 28


text:
Rumbo pa Ekselensia ta un plan diseñá a base di análisis i estudionan ku a hasi riba e nivel di prestashon di Domeinbeheer, ya komo ku pa hopi aña Domeinbeheer a bin ta konfrontá retraso den su produkshon na kliente. A base di e resultado di e estudionan a traha riba un Plan di Implementashon ku e meta pa yuda alsa e nivel di prestashon na un manera integral i duradero.
Domeinbeheer su vishon ta pa bira un di e katalisadónan prinsipal di desaroyo sosio-ekonómiko di Kòrsou. Domeinbeheer ke realisá esaki entamando proyektonan ku tin impakto supstansial i duradero riba desaroyo di Kòrsou, hasiendo tambe mihó uso di su rekursonan.
Ku guia di e Plan di Implementashon Rumbo pa Ekselensia Domeinbeheer ta den un proseso dinámiko di mehorá i modernisá su prosesonan interno i su servisionan.
Ademas Domeinbeheer ta ampliando su servisio na kliente riba diferente tereno.
Poko poko pero sigur, lo bai mira tur e mehoranan aki den práktika.
En bèrdat por bisa ku Domeinbeheer ta Rumbo pa Ekselensia!


text:
Pago di belasten di outo pa aña 2020
Pago di belasten di outo pa aña 2020
Geplaatst op 06 January 2020 dor di Ministerio Finansa
Ontvanger ta anunsiá lo siguiente relashoná ku pago di belasten di outo pa aña 2020.
Outo ku number nobo
Pa loke ta trata outo ku ta awor ta haña number nobo, por pasa paga e belasten di outo pa aña 2020 entretante awe na ofisinanan di C-Post. Na momento di pago Ontvanger lo entregá solamente e belastingkaart di 2020. E stickernan pa aña 2020 si lo entregá despues. Lo registrá nòmber i number di telefòn di tur esnan ku a paga pa por entregá e sticker despues. Manera e stickernan di 2020 drenta lo yama esnan, ku a paga pa outo ku ta haña number nobo, pa bin tuma e sticker konserní. Esaki ta konta solamente pa outo ku ta haña number nobo.
Outo ku number ya eksistente
Pa tur sobrá outo ku tin number kaba, lo por kuminsá paga e belasten di outo 2020 entrante 14 yanüari próksimo.


text:
Diskulpa Públiko Kòrsòu 15 di yüni 2020 Ref.: E. Martines
Komunikado ku nos risibi.
Diskulpa Públiko Kòrsòu
15 di yüni 2020
Ref.: E. Martines
Djabièrnè último mi tabata responsabel pa uso di violensia kontra di un dama. Nunka mi a pensa di por ta kapas di komportashon asina. Mi no por ni kuminsá na ekspresá e profundidat di mi arependimentu pa mi akshonan ku, indudablemente, a kondusí na súfrimentu di e viktima. No tin ekskusa ni provokashon ku por a hustifiká mi akshonan. Aunke mi sa ku ningun kantidát di diskulpa den e situashon aki lo ta sufisiente, mi ke hasi maske ta un intento.
Mi ke pidi un diskulpa sinsero general na pueblo di Kòrsou, i mas importante, mi diskulpa sinsero en partikular na e dama viktima. Palabra nunka lo no ta sufisiente. Lo mi karga e arependimentu pa e dolor ku mi a kausa i e desapunto imenso den mi mes ku mi pa semper. Komo hende, komo tata di yu muhe, mi lo no por pordoná mi mes pa e daño físiko i emoshonal ku mi a okashoná. Mi ta tuma mi responsabilidat por kompleto i di ningún manera ta trata di buska hústifikashon pa mi akshonan. Tampoko mi ta desea di kore pa e konsekuensianan di mi akshonan. Pa e motibu aki mi a disidi di entrega mi mes den man di hustisia i lo mi koperá ku e investigashon kontra di mi persona.
Mi famianan no tin kulpa den mi malkomportashon ni den ningún manera por para résponsabel pa esakinan. Mi ke bisa tambe ku mi persona di ningún manera ta asosiá na, ni nunka mi a forma parti di, ningún órgano, di ningún partido polítiko. Mi ruman su partisipashon den politika no tin nada di haber ku nos relashon fraternal. Michelangelo Martines ta mi ruman, nada mas, nada menos. Komo ruman, Michelangelo Martines, tabata un di e promé personanan ku a konsehá mi pa mi no solamente tuma mi responsabilidat ku palabra, sino tuma e pasonan nesesario pa responsabilisá mi mes ku akshon i bai entrega mi mes.
Mi ta komprondé ku mi akshonan ta kondenabel, ami ta kondenabel. Un biaha mas, mi diskulpa, mi diskulpa, mi diskulpa.
Di kurason, despensa. Elmer Martines


text:
Willemstad, Korsou,
Relashoná ku e kaso di tiramentu ku morto ku a tuma lugá awe mainta den área di Tera Kòra (Komunikado di prensa 345/2021), e tim ku ta investigá kasonan di homisidio huntu ku un tim investigativo di Divishon Krímen Organisá a tene un entrada hudisial.
Djamars 12 di òktober 2021, entre 14.30 or pa 17.30 or, e unidatnan a tene un entrada hudisial na un kas pariba di brug.
Durante di e investigashon den e bibienda e agentenan a haña i konfiská:
Un kantidat grandi di bala skèrpi di arma potente;
Un kashi di bala;
Un kantidat grandi di sapatu i unifòrm di marina hulandes;
Un kantidat grandi di flèshlait di marina hulandes;
Kuater vehíkulo i
Tres oloshi di balor.
Investigashon den e kaso aki ta kontinuá.


text:
Solo
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
E Solo (na Latin: sol, solis) ta un strea den e sentro di e sistema solar. E tin un diametro di mas o menos 1,392,000 km o sea 109 biaha esun di mundu. E masa solar tin un peso (mas o menos 2 × 10^30 kilogram) di 330,000 biaha esun di mundu); por atribui 99.86% di e masa total di e sistema solar na dje.[1] Mas o menos tres kuart di e masa di e solo ta konsisti de hidrógeno, i mayoria di e sobra ta helium, anto kandidatnan menor di elementonan mas pisá manera oksígeno, karbon, neon i heru.


text:
E presentadora di television italiano, Paola Ferrari, a insisti cu e tabatin panty bisti durante e cobertura di Euro 2020 na television. Esaki despues cu e imagennan a bay viral, unda cu accidentalmente el a flash e televidentenan. E presentadora a nenga e reclamonan cu e tabata e commando durante e cobertura live di futbol, despues cu usuarionan di social media a pensa lo contrario momento cu el a kita su pianan crusa.
Ferrari for di e momento ey, a ser compara cu Sharon Stone den e pelicula na 1991 Basic Instinct, cu tabatin un escena den cual e actriz a kita su pianan crusa durante un interogatorio pa revela cu e no tabatin panty bisti. Desde cu e footage a bay viral, e presentadora di television a haci un chiste bisando cu e tabatin mas repeticion cu e weganan di Euro 2020.
Ferrari, cu ta presenta pa e canal italiano Rai, tabatin un shimis largo preto bisti y cu e pianan crusa mientras e tabata on-air. Den un momento, el a cambia su pianan y algun espectador a afirma cu e no tabatin panty bisti. Sinembargo Paolo Ferrari di 60 aña a refuta e reclamonan, bisando cu e ta prefera ‘su salud y higiena’. Papiando tocante e comparacion cu Sharon Stone di Basic Instinct, Ferrari a bisa: “Ta un poco exagera, ya cu e ta un di e muhenan mas sexy na mundo”. Algun usuario a afirma cu nan a wak un tattoo di un barbulet riba un parti intimo.


text:
“Ningun di dos ekipo no tabata conoce otro, por a nota riba tereno tambe. St. Martin a sali duro pero e wega a desaroya pa cual nos campeonnan a tuma over y gana e wega tambe”, asina Richard Dijkhoff, Presidente di Arubaanse Voetbal Bond, AVB, a conta despues di e wega diasabra anochi den Stadion Guillermo P. Trinidad na Dakota.
E asociacion di futbol di Aruba a opta pa organisa e wega internacional aki, pa por duna e campeonato algo extra, laga e ekiponan campeon enfrenta otro y asina gana experencia cu islanan den region prome cu opta pa bay mas leu. “Tur hende a keda masha contento cu e oportunidad, cu e calidad y e nivel di wega y claro cu e resultado. Y ta precisamente e direccion aki AVB lo sigui bay na e momento aki”.
Richard Dijkhoff a sigui splica cu e intencion ta pa e ekipo campeon enfrenta mas ekipo campeon den e region, specialmente den Caribe Hulandes. St. Martin a invita Aruba caba pa un wega di revancha cerca nan pa cual lo mester evalua awor.
“Por a nota awe nochi cu S.V. RCA a bin bon prepara pa e wega internacional aki. Mirando cu campeonato ta cuminsa otro siman, por conclui despues di e wega aki, cu e perspectiva ta bunita y positivo”, di acuerdo cu e Presidente di AVB. El a subraya cu S.V. RCA a demostra un ekipo hungando uni, riba un velocidad halto y ofreciendo un calidad di hugadanan bunita y profesional. “Na final esey ta locual fanaticonan kier mira. Esaki sigur ta yuda eleva e nivel di futbol na Aruba”.
Arubaanse Voetbal Bond a corda tur hende di awor caba cu e campeonato 2016-2017 ta start diabierna awor dia 23 di september den Stadion Guillermo P. Trinidad. “Nos ta cuminsa cu e campeonato mescos cu el a caba, pues e campeon y sub-campeon lo topa otro den e prome wega”, di acuerdo cu Richard Dijkhoff. E no por a keda sin menciona cu AVB ta trahando riba proyectonan grandi cu sigur lo beneficia e ekiponan, beneficia e hungadonan y mas cu tur cos, atrae mas fanatico di futbol pa stadion.